50 penternak ikan sangkar di Semerak terima bantuan
Oleh TOREK SULONG

15 November 2020, 3:38 pm
PASIR PUTEH – Seramai 50 penternak ikan siakap dan kerapu hibrid dalam sangkar di zon akuakultur penternakan ikan Laguna Semerak di sini menerima sumbangan berupa 1,000 beg palet makanan ikan seberat 25,000 kilogram hari ini.
Sumbangan itu diserahkan oleh kerajaan negeri melalui Ahli Dewan Undangan Negeri (ADUN) Semerak, Wan Hassan Wan Ibrahim.
Wan Hassan berkata, sumbangan palet makanan ikan gred A itu dianggarkan berjumlah RM100,000 khusus untuk meringankan kos pengurusan ternakanikan sepanjang penularan wabak Covid-19 yang memerlukan penternak mengeluarkan kos yang tinggi.
Menurutnya, penternak terbabit juga menghadapi masalah untuk memasarkan ternakan mereka termasuk aspek pengurusan eksport ikan ekoran Perintah Kawalan Pergerakan Bersyarat (PKPB) di kebanyakan negeri.
“Bantuan ini dapat meringankan bebanan penternak yang menanggung kerugian besar pada hujung tahun lepas apabila ribuan ikan ternakan mereka mati kesan air daratan yang masuk ke sungai.
“Kerajaan negeri turut berusaha mengatasi masalah air sungai yang semakin kotor dengan membuat permohonan melalui Jabatan Pengairan dan Saliran (JPS). Kita telah menggali semula kawasan kuala yang tertimbus ekoran pembangunan terusan Semerak dan Kuala Tok Bali yang terletak kira-kira lima kilometer dari kawalan laguna,” katanya.

Beliau berkata demikian ketika ditemui pemberita selepas majlis penyerahan sumbangan palet makanan ikan kepada Pengerusi Persatuan Penternakan Ikan Laguna Semerak, Mustaffa Bakar di jeti persatuan itu di sini hari ini.
Mengulas lanjut, Wan Hassan berkata, sehingga kini, kawasan akuakultur itu bagaikan sungai mati akibat terancam dengan sisa makanan ikan yang menjadi lumpur menyebabkan kualiti air sungai tercemar.
Katanya, proses menggali semula kawasan kuala lama yang tertimbus akan dilaksanakan dalam Rancangan Malaysia Ke-12 melibatkan kawasan pesisir pantai Dalam Rhu dan sungai paya bakau seluas 4.6 hektar.
“Satu terusan baharu akan digali dengan perbelanjaan RM12 juta diharapkan dapat merancakkan projek penternakan ikan yang diusahakan oleh penternak yang sebelum ini merupakan golongan nelayan.
“Ikan yang diternak di sini dibekalkan kepada restoran dan hotel terkemuka di ibu negara dan sebahagiannya dieksport ke Singapura,” katanya. – K! ONLINE


PM rakam ucapan takziah kepada keluarga Zaleha
Oleh NOR IDAYU BOSRO

15 November 2020, 3:28 pm
PUTRAJAYA – Tan Sri Muhyiddin Yassin dan keluarga merakamkan ucapan takziah kepada keluarga bekas Menteri Perpaduan Negara dan Pembangunan Masyarakat, Tan Sri Zaleha Ismail yang meninggal dunia pada pukul 8.15 malam tadi.
Perdana Menteri berkata, bagi pihak kerajaan, beliau menzahirkan penghargaan atas sumbangan besar Allahyarhamah dalam memperjuangkan hal berkaitan perpaduan dan pembangunan masyarakat sepanjang bergelar menteri Kabinet dari 1995 hingga 1999.
“Secara peribadi, saya mengenali beliau sebagai antara menteri wanita yang komited dalam menjalankan amanah dan disenangi ramai atas sikapnya yang mudah mesra dan peramah.
“Saya dan keluarga merakamkan ucapan takziah kepada keluarga Allahyarhamah yang kembali ke Rahmatullah malam tadi,” katanya dalam satu hantaran di Facebook hari ini.
Muhyiddin berkata, Allahyarhamah yang pernah berkhidmat di Dewan Bahasa dan Pustaka juga memainkan peranan besar dalam perkembangan bahasa dan persuratan Melayu di tanah air.
Pada masa sama, Muhyiddin turut mengajak semua mendoakan pemergian Allahyarhamah.

“Sama-samalah kita berdoa semoga roh Allahyarhamah dicucuri rahmat oleh Allah SWT dan ditempatkan dalam kalangan orang yang beriman dan beramal soleh,” katanya.
Zaleha meninggal dunia pada usia 84 tahun di sebuah hospital swasta di sini pada 8.15 malam tadi setelah mengalami sesak nafas.
Allahyarhamah selamat dikebumikan di Tanah Perkuburan Islam Taman Ibukota, Kuala Lumpur pada 11.15 pagi tadi. -K! ONLINE


Swee Fatt dapat rumah baharu
Oleh ZAKKINA WATI AHMAD TARMIZI

15 November 2020, 2:28 pm
SEREMBAN – Kisah bekas pekerja kilang papan, Chang Swee Fatt, 61, yang tinggal di dalam sebuah stor usang bersama 13 ekor anjing selepas rumahnya musnah akibat banjir kilat yang berlaku di Kampung Chedang dekat sini baru-baru ini mendapat perhatian beberapa pertubuhan bukan kerajaan (NGO).
Sebuah rumah baharu bernilai RM10,000 kini mula dibina di tapak asal rumah Swee Fatt dan ia dijangka mengambil masa selama tiga minggu untuk siap.
Pengerusi Alumni Universiti Terbuka Malaysia, Zarina Abu Zarin berkata, sebelum ini pihaknya telah mengumpul dana sebanyak RM4,000 untuk tujuan tersebut namun ia masih tidak mencukupi.
“Alhamdullilah, pihak kami akhirnya berjaya mengumpul sebanyak RM10,000 dengan tambahan sumbangan iaitu daripada jurulatih Flying Eagle Swimming Academy, Irene Hisham, sumbangan dari Masjid Rasah Kemayan selain orang perseorangan lain.
“Pembinaan rumah tersebut juga adalah hasil idea seorang arkitek yang sukarela mereka bentuk rumah tinggi dan mempunyai sebuah bilik termasuk sebuah ruang kecil, dapur dan bilik air yang bernilai RM10,000 dengan menggunakan kayu sedia ada dan bumbung yang terpakai,” katanya ketika ditemui pemberita di sini hari ini.
Baru-baru ini, Kosmo! melaporkan kisah seorang pesakit kanser yang tinggal di dalam sebuah stor usang selepas rumah peninggalan mendiang bapanya dibawa arus banjir.

Dalam pada itu, menurut Zarina, kira-kira lapan orang sukarelawan akan membantu membina rumah yang lebih tinggi yang dijangka siap dalam masa tiga minggu.
“Beberapa hari lalu, kami telah memulakan pembinaan rumah untuk Swee Fatt dan ia dijangka siap dalam masa tiga minggu, manakala bekalan elektrik juga akan dibaiki dan disambung semula selepas pembinaan rumahnya itu siap kelak,” katanya.
Sementara itu, Swee Fatt berkata, dia cukup terharu dan berterima kasih kepada semua pihak yang memberikan sumbangan dan membantu membina rumah baharu untuknya.
“Rumah stor ini pula saya akan gunakan sebagai tempat perlindungan 13 ekor anjing dan lima ekor ayam yang saya pelihara,” katanya. – K! ONLINE


Monsun Timur Laut bantu air pasang besar lebih tinggi
Oleh ABDUL RAZAK IDRIS

15 November 2020, 3:26 pm
KLANG – Peralihan Monsun Timur Laut yang bermula bulan ini dikhuatiri menyebabkan fenomena air pasang besar meningkatkan aras air laut lebih tinggi.
Ketua Ketua Jabatan Bomba dan Penyelamat Malaysia ( JBPM) Zon Klang, Hussin Ab. Rahman berkata, ini dibantu taburan hujan yang dijadualkan pada 250 hingga 370 milimeter (mm) seperti dikeluarkan Jabatan Meterologi Malaysia.
Katanya, hujan yang dibantu tiupan angin monsun akan membantu air pasang naik lebih tinggi daripada aras biasa iaitu sekitar 5.6 hingga 5.8 meter.
“Seramai 300 anggota di seluruh JBPM Zon Klang telah diarahkan bersiap siaga menghadapi sebarang kecemasan seperti banjir atau ban pecah.
“Penduduk juga selalu dingatkan supaya bersedia untuk berpindah jika perkara tersebut berlaku,” katanya ketika meninjau air pasang besar di sekitar Terminal Penumpang Pelabuhan Selatan di sini hari ini.
Sementara itu, fenomena air pasang yang berlaku pagi tadi mengakibatkan ban di Pantai Kelanang, Kuala Langat di sini pecah.

Penyelaras Tindakan Segera (Skuad Pantas) Majlis Perbandaran Kuala Langat, Miskon Karim berkata, paras air pagi tadi mencecah sehingga 5.5 meter.
“pecahan ban itu mengakibatkan limpahan di kawasan tapak perkhemahan, kawasan parkir, laluan masuk dan jalan raya di Pantai Kelanang.
“Limpahan turut dilaporkan di kawasan perumahan Taman Harmoni dan sekitar jalan raya Istana Bahagian Kancong Laut,” katanya. – K! ONLINE


Dua lagi penghuni Medan 88 serah diri
Oleh NUR SHARIEZA ISMAIL

15 November 2020, 3:32 pm
SEPANG – Dua lagi penghuni daripada kawasan Perintah Kawalan Pergerakan Diperketatkan (PKPD) di Medan 88, di Bandar Baru Salak Tinggi menyerah diri kepada pihak berkuasa hari ini.
Ketua Polis Daerah Sepang, Asisten Komisioner Wan Kamarul Azran Wan Yusof berkata, ini menjadikan jumlah keseluruhan penghuni Medan 88 yang telah menyerah diri adalah seramai 29 orang dalam tempoh empat hari lepas.
“Mengikut pecahan jantina, daripada jumlah itu, seramai 21 adalah lelaki dan lapan adalah wanita,” katanya dalam satu kenyataan akhbar di sini hari ini.
Wan Kamarul Azran berkata, berdasarkan pecahan mengikut kewarganegaraan, individu terbabit terdiri daripada warga Indonesia dan Thailand masing-masing seramai tujuh orang selain satu warga India, Nepal dan Myanmar.
“Warga tempatan pula melibatkan seramai sembilan lelaki dan tiga wanita,” katanya.
Dalam pada itu, katanya, jumlah orang yang telah disaring adalah seramai 324 orang.

Tambahnya, berdasarkan rekod jumlah positif Covid-19 pula, seramai 44 orang positif saringan sebelum PKPD dilaksanakan.
“Sementara itu, jumlah positif saringan selepas PKPD dilaksanakan adalah seramai empat orang daripada 324 saringan.
” Secara keseluruhannya jumlah positif Covid-19 di Medan 88 adalah seramai 48 orang setakat ini,” katanya.
Menurutnya, polis akan mempertingkatkan usaha bagi mengesan penduduk  yang hilang di samping mengharapkan bantuan orang ramai  bagi  menyalurkan bantuan.
PKPD di kawasan  itu diumumkan Menteri Kanan (Keselamatan), Datuk Seri Ismail Sabri Yaakob, bermula 12 November lalu sehingga 25 November membabitkan 88 unit rumah kedai, 284 premis dan seramai 800 penduduk. – K! ONLINE


Kontraktor ditahan kes tipu pembinaan, ubah suai rumah
Oleh NUR SYAZWANA MANSOR

15 November 2020, 3:42 pm
SUNGAI PETANI – Seorang kontraktor binaan ditahan kerana disyaki terlibat dalam kes penipuan membabitkan urusan pembinaan dan pengubahsuaian rumah dengan kerugian berjumlah RM535,000 sejak tiga tahun lalu.
Suspek berusia 38 tahun itu ditahan sepasukan polis dari Bahagian Siasatan Jenayah Komersial Ibu Pejabat Polis Daerah (IPD) Kuala Muda di sini kira-kira pukul 10.30 malam semalam.
Dia kemudian dibawa ke Kompleks Mahkamah Sungai Petani pada hari ini untuk mendapatkan perintah tahanan reman.
Penolong Pendaftar Mahkamah di sini, Mohammad Alif Abdul Aziz membenarkan suspek direman selama tiga hari bermula hari ini.
Ketua Jabatan Siasatan Jenayah Komersial Kedah, Superintendan Elias Omar berkata, suspek ditahan atas kesalahan memperdaya mangsa dengan mengiklankan perkhidmatan dalam urusan pembinaan dan pengubahsuaian rumah melalui Facebook dengan kerugian berjumlah RM535,000.
“Hasil siasatan awal, suspek mengaku telah menggunakan wang deposit yang dibayar oleh mangsa untuk tujuan pusingan modal perniagaan.

“Kita juga telah menerima sembilan laporan polis membabitkan kes di negeri ini membabitkan modus operandi dan suspek yang sama,” jelasnya.
Tambahnya, kes disiasat di bawah Seksyen 420 Kanun Keseksaan kerana menipu yang memperuntukkan hukuman penjara maksimum 10 tahun dan didenda dan sebatan, jika sabit kesalahan.
Pada semalam, seramai 17 individu dari negeri ini, Perlis dan Pulau Pinang membuat laporan di IPD Kuala Muda bagi setelah menyedari ditipu kontraktor terbabit.
Mereka mendakwa, kerja-kerja pembinaan dan pengubahsuaian rumah yang dijanjikan tidak disiapkan mengikut jadual ditetapkan seperti dalam surat perjanjian. – K! ONLINE


Lima jam pindah gajah liar dua tan
Oleh NIK NUR IZZATUL HAZWANI NIK ADNAN

15 November 2020, 11:52 am
KEMAMAN – Seekor gajah jantan yang berjaya ditangkap pada Selasa lalu telah dipindahkan ke Pusat Konservasi Gajah Kebangsaan Kuala Gandah, Pahang semalam.
Kerja-kerja untuk memujuk gajah seberat dua tan yang ditangkap setelah menceroboh Ladang Kelapa Sawit Espek 6, Cherul, Hulu Kemaman dekat sini itu memakan masa lebih lima jam.
Ketua Pusat Konservasi Gajah Kebangsaan, Kuala Gandah, Mohamad Khairul Adha Mat Amin berkata, gajah jantan berusia 30 tahun tersebut dipercayai telah memusnahkan lebih 4,000 anak pokok kelapa sawit di ladang berkenaan sebelum berjaya ditangkap.
“Kerja-kerja untuk memindahkan gajah liar berkenaan agak mencabar kerana laluan ke lokasinya ditangkap bukan sahaja berbukit malah lecak dan licin ekoran hujan lebat sehari sebelum itu.
“Lori yang membawa dua gajah denak iaitu Abot dan Rambai juga pada mulanya tidak boleh memasukinya sebelum laluan khas terpaksa dibina dengan menggunakan jengkaut,” katanya kepada Kosmo! di sini hari ini.
Mohamad Khairul Adha berkata, Abot dan Rambai akhirnya berjaya memujuk gajah liar tersebut untuk menaiki lori disediakan sekali gus dibawa keluar dari kawasan berkenaan.

Kosmo! Online 11 Oktober lalu melaporkan Jabatan Perhilitan Terengganu berjaya menangkap seekor gajah liar. – K! ONLINE


Kakitangan awam Kedah dapat bantuan khas RM1,000 seorang
Oleh MOHD. RAFIE AZIMI

15 November 2020, 12:57 pm
ALOR SETAR – Kira-kira 5,000 penjawat awam dan anggota pentadbiran Kerajaan Negeri Kedah bakal menerima bantuan khas kewangan berjumlah RM1,000 seorang pada bulan depan.
Menteri Besar, Muhammad Sanusi Md. Nor berkata, bantuan khas sebanyak RM5.6 juta itu adalah bagi menghargai sumbangan dan pengorbanan seluruh kakitangan awam di negeri itu.
“Kerajaan negeri mengakui kakitangan awam negeri komited melaksanakan semua dasar dan arahan kerajaan seperti menguruskan Pusat Kawalan Operasi Bencana ketika pandemik Covid-19,” katanya.
Beliau berkata demikian ketika membentangkan Belanjawan Kedah 2021 di Wisma Darul Aman di sini hari ini.
Muhammad Sanusi pada masa sama memberitahu, kerajaan negeri juga bersetuju memberi sumbangan secara sekaligus sebanyak RM200 kepada petugas barisan hadapan di Jabatan Kesihatan Negeri pada akhir tahun ini.
“Kerajaan negeri merakamkan penghargaan kepada semua petugas barisan hadapan yang terus bekerja tanpa henti bagi mengekang penularan Covid-19,” katanya. – K! ONLINE


26 peniaga langgar peraturan SHMMP dikompaun
Oleh MOHD AZLI ADLAN

15 November 2020, 11:50 am
KUALA NERUS – Seramai 26 peniaga telah dikompaun setelah didapati melanggar peraturan Skim Harga Maksimum Musim Perayaan (SHMMP) Deepavali yang telah dikuatkuasakan sejak 9 November lalu.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, seramai 24 peniaga terbabit didapati tidak memaparkan tanda harga manakala bakinya pula menjual barangan melebihi harga kawalan ditetapkan.
“Tindakan penguatkuasaan tersebut telah melibatkan jumlah kompaun dan rampasan sebanyak RM5,847.
“Sikap segelintir peniaga ini amat mengecewakan sewaktu sebahagian besar negeri sedang melaksanakan Perintah Kawalan Pergerakan Bersyarat (PKPB),” katanya selepas melakukan pemantauan harga di sebuah pasar raya besar di Gong Badak di sini hari ini.
Hadir sama Pengarah Kementerian Perdagangan Dalam Negeri dan Hal Ehwal Pengguna (KPDNHEP) Terengganu, Saharuddin Mohd. Kia.
Rosol berkata, kesemua kesalahan itu telah dikompaun mengikut Akta Kawalan Harga dan Antipencatutan 2011 yang memperuntukan hukuman kompaun hingga RM250,000 jika sabit kesalahan.

Menurut beliau, tiga kesalahan utama yang dipantau sepanjang SHMMP Deepavali yang akan berakhir pada esok ialah menjual barangan harga terkawal melebihi harga maksimum serta gagal meletakkan tanda harga biasa dan merah jambu. – K! ONLINE


Dikompaun akibat langgar PKPB ketika sambut hari lahir
Oleh KOSMO!

15 November 2020, 1:42 pm
Oleh SITI NUR MAS ERAH AMRAN
SEBERANG PERAI – Kegembiraan tujuh sekawan menyambut hari lahir berhampiran rumah ibadat di Mak Mandin, di Butterworth di sini semalam mengundang padah apabila mereka menjadi antara 37 individu yang dikompaun kerana mengingkari Perintah Kawalan Pergerakan Bersyarat (PKPB).
Kompaun RM1,000 setiap seorang dikeluarkan selepas polis menjalankan pemeriksaan mengejut menerusi Op-Covid 19 di beberapa lokasi sekitar daerah Seberang Perai Utara (SPU) bermula pukul 9 pagi.
Ketua Polis Daerah SPU, Asisten Komisioner Noorzainy Mohd. Noor berkata, mereka yang berusia 40-an itu didapati tidak mengamalkan penjarakan fizikal semasa mengadakan majlis itu.
“Selain itu, 30 individu lagi dikompaun di kafe, gerai burger, gerai makan dan pasar awam atas pelbagai kesalahan antaranya berada di premis melebihi masa ditetapkan selain tidak mengamalkan penjarakan fizikal dan gagal memeriksa suhu sebelum memasuki premis.
“Tujuan operasi dilakukan adalah untuk mendidik masyarakat betapa pentingnya pematuhan arahan PKPB bagi memutuskan rantaian Covid-19 daripada berleluasa dalam kalangan masyarakat.

“Masyarakat perlu mematuhi SOP yang ditetapkan dan sama-sama bertanggungjawab untuk mengekang wabak ini,” katanya kepada pemberita di sini hari ini.
Kompaun dikeluarkan mengikut Peraturan 10 Peraturan-Peraturan Pencegahan dan Pengawalan Penyakit Berjangkit (No.8) 2020. – K! ONLINE


Kota Kinabalu trending dalam drama Korea
15 November 2020, 12:06 pm
PETALING JAYA – Drama Korea berjudul Start-Up yang menjadi pilihan ramai penonton menerusi Netflix kini trending di media sosial.
Episod ke-sembilan drama yang dibintangi pelakon terkenal Nam Joo-hyuk atau dikenali sebagai Nam Do-san itu trending selepas rakannya menyebut Kota Kinabalu sebagai satu destinasi pelancongan setaraf Santorini.
Rata-rata netizen memuat naik klip video berdurasi 45 saat yang memaparkan adegan pemakan berkenaan menyebut nama Kota Kinabalu.
Menerusi ciapan Twitter @nurrjie menyampaikan ucapan terima kasih kerana secara tidak langsung produksi drama berkenaan mempromosikan Kota Kinabalu sebagai destinasi pelancongan.
“Walaupun episod ini agak menyedihkan tapi saya berterima kasih kerana sebut Kota Kinabalu,” tulisnya.
Turut berkongsi pendapat yang sama, @alifafiqm menegaskan Kota Kinabalu merupakan destinasi terkenal bagi kalangan pelancong Korea Selatan.

“Kota Kinabalu sangat famous di Korea, sudah dua kali saya menonton drama dari negara itu yang menyebut nama Kota Kinabalu,” katanya.
Sebelum ini media tempatan melaporkan, kumpulan artis terkenal K-pop, BTS pernah bercuti serta merakamkan video pendek di Kota Kinabalu pada tahun 2015. – K! ONLINE


Bapa tiri durjana dicekup
Oleh EDDY AQMAL MOHAMED HAMIDI

15 November 2020, 1:24 pm
GOMBAK – Seorang lelaki ditahan bagi membantu siasatan berhubung dakwaan perlakuan amang seksual ke atas tiga anak tirinya yang berusia 14 hingga 20 tahun di sebuah rumah di Bandar Baru Selayang sini antara Februari hingga Oktober lalu.
Ketua Polis Daerah Gombak, Asisten Komisioner Arifai Tarawe berkata, pihaknya menerima laporan berhubung kejadian daripada mangsa, seorang kanak-kanak perempuan berusia 14 tahun yang ditemani oleh abang dan ibu saudaranya semalam.
“Mangsa mendakwa, bapa tirinya sering melakukan perbuatan tidak bermoral itu ketika ibu mereka sedang tidur atau tiada di rumah malah mangsa turut diugut oleh lelaki berkenaan agar tidak memberitahu tentang kejadian kepada sesiapa.
“Kejadian turut melibatkan dua lagi kakak kepada pengadu yang berusia 20 serta 15 tahun yang mana mangsa berusia 20 tahun merupakan Orang Kelainan Upaya (OKU) lembam,” katanya menerusi satu kenyataan di sini hari ini.
Menurut Arifai, apabila abang serta ibu saudara mangsa mengetahui mengenai perkara itu, mereka telah membawa mangsa membuat laporan polis dan ketiga-tiga mangsa telah dihantar ke Hospital Selayang untuk pemeriksaan perubatan.
“Kira-kira pukul 12.40 awal pagi tadi, suspek berusia 52 tahun telah ditangkap di sekitar kawasan Selayang dan telah dibawa ke Mahkamah Selayang pada pukul 9.30 pagi tadi untuk mendapatkan permohonan reman.

“Mahkamah membenarkan reman selama tujuh hari ke atas suspek yang bekerja sebagai kontraktor pembinaan dan kes disiasat di bawah Seksyen 377C Kanun Keseksaan dan Seksyen 14(a) Akta Kesalahan Seksual Terhadap Kanak-Kanak 2017,” tegas beliau. – K! ONLINE


Kerajaan jamin barangan keperluan cukup sepanjang musim tengkujuh
Oleh MOHD AZLI ADLAN

15 November 2020, 1:17 pm
KUALA NERUS – Kerajaan memberi jaminan barangan keperluan bukan sahaja mencukupi malah harganya juga akan dikawal sepanjang musim tengkujuh ini.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, persiapan rapi telah dibuat membabitkan pelbagai kementerian terlibat termasuk KPDNHEP.
“Rakyat tidak perlu bimbang, KPDNHEP menjalin hubungan rapat dengan kementerian lain seperti Kementerian Pertanian dan Industri Makanan, Kementerian Kesihatan serta Kementerian Pembangunan Wanita, Keluarga dan Masyarakat bagi menghadapi banjir.
“Kementerian Pertanian dan Industri Makanan akan memastikan bekalan makanan sentiasa mencukupi sepanjang musim tengkujuh manakala KPDNHEP pula mengawal harganya tidak melambung tinggi,” katanya selepas melakukan pemantauan harga di sebuah pasar raya besar di Gong Badak di sini hari ini.
Dalam perkembangan sama, Rosol memberitahu KPDNHEP juga membenarkan pemborong dan peruncit terpilih di kawasan sering dilanda banjir untuk menyimpan stok barangan keperluan lebih daripada kebiasaan.
Jelas beliau, pendekatan itu bertujuan memastikan barangan keperluan tidak terputus di sesuatu kawasan sekiranya berlaku kejadian banjir luar jangka.

“Pemborong dan peruncit terpilih berkenaan boleh menyimpan sehingga 30 peratus stok barangan keperluan melebihi kebiasaan sepanjang musim tengkujuh ini,” ujarnya. – K! ONLINE


Pemandu lori ditahan memandu secara berbahaya
Oleh ROSLIZA MOHAMED

15 November 2020, 12:17 pm
KOTA BHARU – Polis menahan seorang pemandu lori yang dipercayai memandu secara berbahaya sehingga menyebabkan kecederaan terhadap dua beradik yang menaiki sebuah motosikal di Kilometer 75, Jalan Kota Bharu-Gua Musang berhampiran simpang Klinik Pahi dekat Kuala Krai semalam.
Kemalangan itu ditular di media sosial sosial sejak semalam sehingga menyebabkan polis mengambil tindakan segera untuk mengesan pemandu itu.
Ketua Polis Kelantan, Deputi Komisioner Shafien Mamat berkata, siasatan awal mendapati, kemalangan berlaku ketika pemandu lori yang berusia 44 tahun sedang dalam perjalanan dari Kuala Lumpur ke Kota Bharu pukul 8.30 pagi.
“Lori yang membawa muatan barangan untuk di hantar ke sebuah kedai serbaneka telah bertindak memotong sebuah lori lain di sebelah kanan jalan raya.
“Semasa sedang memotong, secara tiba-tiba sebuah motosikal jenis Yamaha Ego telah membelok ke kanan jalan sebelum bergesel dengan tayar lori yang dipandu suspek,” katanya dalam satu kenyataan hari ini.
Menurut Shafien, siasatan mendapati, penunggang dan pembonceng wanita berusia 20 dan 22 tahun sedang dalam perjalanan ke tempat kerja di sebuah kedai percetakan di Pahi dekat Kuala Krai

Katanya, insiden itu menyebabkan penunggang motosikal yang mengalami cedera ringan, namun dibenarkan pulang selepas mendapat rawatan.
“Pembonceng motosikal pula masih dirawat di wad Hospital Sultan Ismail Petra, Kuala Krai,” katanya.
Kes disiasat mengikut Seksyen 42(1) Akta Pengangkutan Jalan 1987 kerana memandu secara melulu dan berbahaya. – K! ONLINE


Kanak-kanak lelaki maut tertusuk pisau, kempunan kari kambing
Oleh ASLIZA MUSA

15 November 2020, 2:22 pm
IPOH – Keinginan seorang kanak-kanak lelaki untuk menikmati kari kambing hidangan sambutan Deepavali tidak kesampaian apabila maut tertusuk pisau dalam kejadian di Taman Cempaka, Kampung Koh di Sitiawan kelmarin.
Dalam kejadian pada pukul 10.20 malam itu, mangsa, J. Adithiyan, 7, meninggal dunia akibat kecederaan tertusuk pisau di bahagian dada.
Bapa saudara mangsa, D. Mathialagan 43, berkata, kejadian berlaku ketika mereka sekeluarga yang tinggal bersebelahan rumah sedang membuat persiapan menyambut perayaan Deepavali, semalam.
Katanya, dia yang ketika itu sedang memasak di dapur bagaimanapun terkejut mendengar jeritan ahli keluarga lain yang menyebabkan dia segera ke hadapan rumah.
“Saya panik melihat Adithiyan terbaring dalam keadaan berlumuran darah. Ketika itu, dia dalam keadaan lemah dan kami segera membawanya ke Hospital Seri Manjung untuk rawatan,” katanya ketika ditemui di Jabatan Forensik Hospital Raja Permaisuri Bainun (HRPB) di sini hari ini.
Menurut Mathialagan, sebelum kejadian, seorang saudara wanitanya yang sedang membuat hiasan kolam di hadapan rumah meminta anak perempuannya yang berusia 11 tahun mengambil pisau di dalam rumah.

Katanya, ketika kanak-kanak itu keluar untuk memberi pisau kepada ibunya, mangsa yang berlari dari halaman rumah telah terlanggar sepupunya itu dan menyebabkan pisau tersebut tertusuk mangsa secara tidak sengaja.
Tambahnya, kejadian berlaku di hadapan bapa mangsa yang ternampak anak bongsu daripada tiga beradik itu terjatuh dengan banyak darah keluar dari bahagian dadanya.
“Kami sedih dengan kejadian itu kerana ia berlaku tiba-tiba. Adithiyan sangat teruja untuk menyambut Deepavali hingga meminta saya mewarnakan rambutnya dan mahu bermain mercun.
“Terkilan rasanya apabila keinginannya untuk makan kari kambing juga tidak kesampaian. Dia minta untuk makan tetapi kami cakap tunggu esok (semalam) selepas sembahyang,” katanya.
Sementara itu, Ketua Polis Daerah Manjung, Asisten Komisioner Nor Omar Sappi ketika dihubungi mengesahkan kejadian itu namun enggan mengulas lanjut bagi mendapatkan laporan bedah siasat terlebih dahulu.
Mayat mangsa yang dihantar ke HRPB untuk bedah siasat akan dikebumikan di Sitiawan esok. – K! ONLINE


Ganja bernilai RM2.16 juta dirampas
Oleh KOSMO!

15 November 2020, 1:00 pm
Oleh SAFINA RAMLI

GEORGE TOWN – Polis berjaya menumpaskan satu sindiket penyeludupan dadah dari Laos dan merampas ganja seberat 865.7 kilogram (kg) bernilai RM2.16 juta selepas melakukan lapan serbuan di negeri ini dan Kedah pada Jumaat lalu.
Dalam operasi yang sekitar pukul 12.15 tengah malam hingga 6.30 pagi itu, dalang utama sindiket berusia 56 tahun turut dicekup di Jitra, Kedah.
Selain itu, 11 suspek lain iaitu lapan lelaki tempatan, tiga lelaki warga Bangladesh dan seorang wanita warga Laos berusia berusia 22 hingga 58 tahun turut ditahan di pelbagai lokasi berasingan di dua negeri berkenaan.
Pengarah Jabatan Siasatan Jenayah Narkotik Bukit Aman, Datuk Razarudin Husain berkata, dalam serbuan di Sungai Nibong di sini dan Simpang Ampat di Seberang Perai, pihaknya merampas 872 ketulan mampat dipercayai ganja.
“Polis percaya bekalan dadah ini dibawa masuk dari Laos melalui Thailand dengan menggunakan jalan laut dan jalan darat.

“Penutupan pintu sempadan Malaysia-Thailand juga menyebabkan sindiket mengalih modus operandi penyeludupan dengan menggunakan jalan laut,” katanya pada sidang akhbar di Ibu Pejabat Polis Kontinjen Pulau Pinang di sini sebentar tadi.
Menurutnya, polis menyita enam kenderaan dan bot serta wang tunai RM752 bagi siastan lanjut. – K! ONLINE


PM ucap takziah kepada keluarga Allahyarham Hasbullah
Oleh LUQMAN RIDHWAN MOHAMED NOR

16 November 2020, 9:48 pm
PETALING JAYA – Perdana Menteri, Tan Sri Muhyiddin Yassin mengucapkan takziah kepada ahli keluarga Ahli Parlimen Geri, Allahyarham Datuk Hasbullah Osman yang meninggal dunia petang tadi.
Katanyanya, Allahyarham merupakan bekas Setiausaha Politiknya ketika beliau menjawat jawatan Timbalan Perdana Menteri.
“Selaku Setiausaha Politik, arwah telah memainkan peranan besar dalam mencorakkan perjalanan politik saya, jasa yang amat saya hargai hingga ke hari ini. Banyak kenangan yang kami kongsi bersama.
“Pemergian Allahyarham merupakan satu kehilangan besar buat saya,” katanya di laman Facebook hari ini.
Menurut Muhyiddin, sebagai seorang wakil rakyat, Allahyarham merupakan seorang individu yang sentiasa membangkitkan hal-hal berkaitan kepentingan rakyat di Parlimen, malah sikap ramahnya membuatkannya mesra dengan semua orang.
“Bagi pihak Kerajaan, saya merakamkan setinggi-tinggi penghargaan dan terima kasih atas jasa bakti Allahyarham sepanjang bergelar wakil rakyat dan juga selaku Pengerusi Syarikat Perumahan Negara Berhad (SPNB).

“Semoga amalan baik Allahyarham diterima Allah SWT dan rohnya ditempatkan bersama orang yang beriman dan beramal soleh. Amin,” katanya. – K! ONLINE


40 pegawai JIM, tiga ejen ditahan SPRM
Oleh MOHD SHARKAWI LONDING

16 November 2020, 11:58 pm
JOHOR BAHRU – Seramai 40 pegawai Jabatan Imigresen Malaysia (JIM) dan tiga ejen ditahan Suruhanjaya Pencegahan Rasuah Malaysia (JIM) dipercayai terlibat dalam kegiatan memalsukan cop keselamatan memasuki pintu sempadan negara.
Sumber berkata, 10 pegawai JIM ditahan di Kompleks Kastam, Imigresen dan Kuarantin (CIQ) Bangunan Sultan Iskandar, Gelang Patah manakala kira-kira 30 yang lain ditangkap di Lapangan Terbang Antarabangsa Kuala Lumpur (KLIA), petang tadi.
Manakala, tiga individu lain iaitu orang awam yang disyaki bertindak sebagai ejen atau orang tengah ditahan sekitar bandar raya ini.
Menurut sumber itu, kegiatan itu dipercayai melibatkan pasport warga asing yang dicop di sempadan tanpa pemilik dokumen itu keluar dari negara ini.
SPRM dijangka akan mendapatkan perintah reman terhadap semua individu terbabit esok di Johor Bahru dan Putrajaya.-K! ONLINE


94 kesalahan langgar SOP dicatatkan di daerah Perak Tengah
Oleh SHAARANI ISMAIL

16 November 2020, 9:41 pm
SERI ISKANDAR – Sebanyak 94 kompaun bagi kesalahan melanggar prosedur operasi standard (SOP) sejak Perintah Kawalan Pergerakan (PKP), Perintah Kawalan Pergerakan Pemulihan (PKPP) dan Perintah Kawalan Pergerakan Bersyarat (PKPB) dikuatkuasakan.
Ketua Polis Daerah Perak Tengah, Superintendan Barudin Wariso berkata, kompaun yang dikeluarkan itu membabitkan pelbagai kesalahan antaranya tidak memakai pelitup muka, tidak mencatat suhu, tidak meletakkan kod imbasan di premis, tidak ada penjarakan sosial serta operasi melebihi waktu yang dibenarkan.
“Saya berharap agar warga Perak Tengah menjadikan jumlah kompaun yang dikeluarkan ini sebagai jumlah kompaun terakhir. Kami tidak mahu mengambil tindakan pada waktu sukar begini, tetapi patuhilah SOP dan patuhi norma baharu yang ditetapkan.
“Memang bukan mudah untuk kita membiasakan diri dengan norma baharu, tapi kita wajib untuk mematuhi SOP demi keselamatan semua,” katanya. – K! ONLINE.


Vaksin Moderna hampir 95 peratus berkesan cegah Coivd-19
Oleh KOSMO!

16 November 2020, 10:40 pm
WASHINGTON – Firma bioteknologi Amerika Syarikat (AS), Moderna hari ini mengumumkan bahawa vaksin eksperimen yang dibangunkan untuk menentang Covid-19 menunjukkan kadar berkesanan sebanyak 94.5 peratus, menandakan kejayaan kedua dalam usaha pencarian vaksin koronavirus.
Moderna mendedahkan keputusan awal daripada satu ujian percubaan klinikal yang melibatkan kira-kira 30,000 peserta.
Sebelum ini, firma farmaseutikal AS, Pfizer dengan kerjasama BioNTech dari Jerman mengumumkan vaksin yang dibangunkan mereka mempunyai kadar 90 peratus keberkesanan.
Vaksin oleh kedua-dua pihak itu dibangunkan menerusi platform baharu yang dipanggil RNA, iaitu lebih pantas untuk dihasilkan berbanding vaksin tradisional serta secara berkesan mengubah sel manusia menjadi kilang vaksin.
“Analisis interim positif ini daripada kajian Fasa Ketiga memberi kami pengesahan klinikal pertama bahawa vaksin kami boleh cegah penyakit Covid-19, termasuk penyakit teruk,” kata Ketua Pegawai Eksekutif Moderna, Stephane Bancel.
Syarikat itu juga merancang untuk membuat permohonan untuk kelulusan kecemasan di AS dan dunia dalam tempoh beberapa minggu lalu.

Moderna menjelaskan pihaknya mampu menyiapkan kira-kira 20 juta dos untuk kiriman di AS sebelum akhir tahun ini.
Jumlah kes jangkitan Covid-19 global sudah melepasi paras 54 juta dengan lebih 1.3 juta kematian sejak virus itu dikesan di China hujung tahun lalu. – AFP


MMAG ambil alih M Jets dengan nilai RM21.36 juta
Oleh KOSMO!

16 November 2020, 9:24 pm
KUALA LUMPUR – MMAG Holdings Bhd. (MMAG) mengumumkan pengambilalihan M Jets International Sdn. Bhd. (M Jets) menerusi pemerolehan 80 peratus kepentingan ekuiti dalam M Jets dengan jumlah pertimbangan tunai RM21.36 juta,merangkumi kira-kira 5.69 juta saham biasa.
M Jets kini terlibat dalam perniagaan penyediaan penerbangan carter.
Pengarah Eksekutif MMAG, Kenny Khow berkata, melalui pemerolehan tersebut, M Jets akan memfokuskan kepada perniagaan kargo dengan dua pesawat Boeing 737-400F dijadualkan dibawa ke Malaysia pada pertengahan Disember 2020.
“Sasaran penerbangan sulung adalah pada akhir Januari atau awal Februari 2021,” katanya dalam kenyataan yang dikeluarkan di sini semalam.
Menerusi pengambilalihan M Jets, MMAG bakal  menjadi syarikat pengurusan rantaian bekalan bersepadu tempatan pertama di negara ini dengan sektor kargo udara sendiri.
Khow menerangkan, disebabkan pandemik, terdapat lonjakan permintaan e-dagang namun kebanyakan pesawat penumpang tidak beroperasi menyebabkan kekurangan ruang kurier yang serius ke destinasi rentas sempadan seperti Malaysia Timur.

“Perkhidmatan penghantaran sebelum ini dipenuhi dengan memanfaatkan ruang pesawat penumpang dan masa menunggu untuk ruang tersedia mungkin memakan masa sehingga 14 hari pada masa ini.
“Dengan pengambilalihan M Jets, MMAG Group dapat membuat jadual sendiri untuk penghantaran tepat pada masanya dan mengurangkan keperluan penggunaan ejen pihak ketiga,” jelas beliau.


Penambahbaikan i-Sinar ringankan beban rakyat – Tengku Zafrul
Oleh MOHD. HUSNI MOHD. NOOR

16 November 2020, 9:58 pm
PUTRAJAYA – Kerajaan berharap penambahbaikan Program i-Sinar yang diumumkan Kumpulan Wang Simpanan Pekerja (KWSP) hari ini bukan sahaja dapat meringankan beban aliran tunai sebaliknya memenuhi keperluan rakyat dalam menghadapi cabaran semasa.
Menteri Kewangan, Tengku Datuk Seri Zafrul Tengku Abdul Aziz berkata, penambahahbaikan ini dibuat berpandukan data dan analisis profil tanggungan ahli KWSP yang terkesan serta pertimbangan trend jangkitan Covid-19.
Beliau berkata, kerajaan sedar bahawa KWSP adalah simpanan hari tua namun, terdapat keperluan bagi mengimbangi antara bantuan untuk menghadapi cabaran masa kini.
“Kerajaan yakin bahawa pendekatan yang diambil dapat mengimbangi keperluan-keperluan ini.
“KWSP juga memberi jaminan bahawa usaha akan diteruskan untuk memenuhi mandat kepada ahlinya iaitu mengukuhkan jaringan perlindungan sosial melalui pelaburan dan pembangunan secara lebih strategik,” katanya dalam kenyataan akhbar hari ini.
Mengulas lanjut, Tengku Zafrul berkata, kerajaan juga ingin mengingatkan bahawa program i-Sinar akan berjalan serentak dengan beberapa lagi inisiatif dan bantuan menerusi KWSP termasuk i-Lestari dan pengurangan caruman bulanan oleh pekerja yang diumumkan pada Belanjawan 2020.

Beliau berkata, program i-Sinar dianggarkan bernilai RM14 bilion, i-Lestari (RM30 bilion), pengurangan caruman pekerja bagi 2020 (RM8 bilion) dan pengurangan caruman pekerja bagi 2021 (RM9 bilion).
Menurutnya, secara keseluruhan, nilai inisiatif KWSP bagi membantu kelangsungan hidup rakyat bagi tahun 2020 dan 2021 adalah berjumlah RM61 bilion.
“KWSP memainkan peranan penting dalam pembangunan negara secara langsung dan tidak langsung. Antara lain, KWSP memegang 30 peratus bon kerajaan, 25 peratus bon korporat dan 10 peratus dalam pasaran ekuiti.
“Kebolehan KWSP dalam melindungi rakyat dan pembangunan negara adala hasil kecekapan pengurusan dan ketelusan kawalan selia yang berterusan sejak dahulu lagi,” katanya.
KWSP dalam kenyataan hari ini mengumumkan penambahbaikan program i-Sinar yang membolehkan ahli-ahlinya mengeluarkan wang dari Akaun 1 antara RM9,000 sehingga RM60,000 berdasarkan dua kategori jumlah caruman.
Tawaran itu dijangka dapat memberi manfaat kepada kira-kira dua juta ahli KWSP yang layak termasuk yang kehilangan pekerjaan, diberi cuti tanpa gaji atau tiada sumber pendapatan. – K! ONLINE.


Penghantar air batu cuak terperangkap dalam lif
Oleh MOHAMAD FAIZAL HASHIM

16 November 2020, 10:08 pm
JOHOR BAHRU – Seorang penghantar air batu berdepan detik cemas apabila terperangkap di dalam lif di Blok G, Skudai Villa, Jalan Aman, Taman Skudai Baru, petang tadi.
Dalam kejadian itu, lelaki warganegara Nepal berusia 24 itu dalam perjalanan turun daripada bangunan tersebut setelah menghantar air batu ke sebuah premis di sana.
Komander Operasi, Pegawai Bomba Kanan II Faisal Ismail berkata, pihaknya menerima panggilan kecemasan daripada pengawal keselamatan bangunan itu kira-kira pukul 3 petang.
Katanya, sejurus panggilan diterima, pihaknya menggerakkan sebuah jentera FRT dan EMRS dengan kekuatan 11 anggota dari Balai Bomba dan Penyelamat Skudai ke lokasi kejadian.
“Setibanya Pasukan Keluaran Operasi (PKO) di lokasi kejadian, didapati terdapat seorang lelaki
telah terperangkap di dalam lif bangunan enam tingkat itu.
“Mangsa dipercayai telah terperangkap di dalam lif kira-kira 15 minit di tingkat satu bangunan tersebut.

“PKO bertindak membuka pintu lif dengan menggunakan peralatan khas bagi menyelamatkan mangsa. Mangsa berjaya diselamatkan kira-kira 15 minit kemudian,” katanya dalam kenyataan hari ini.
Operasi menyelamatkan mangsa terperangkap dalam lif itu ditamatkan kira-kira pukul 4.30 petang.-K! ONLINE


Agong zahir ucapan takziah kepada keluarga Allahyarham Hasbullah
Oleh LUQMAN RIDHWAN MOHAMED NOR

16 November 2020, 9:46 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada seluruh keluarga Ahli Parlimen Gerik, Datuk Hasbullah Osman yang meninggal dunia petang tadi.
Istana Negara dalam satu kenyataan berkata, Seri Paduka Baginda berdua turut menzahirkan rasa sedih dengan pemergian Allahyarham akibat sakit jantung dan berharap agar seluruh keluarganya sabar dan tabah menghadapi suasana pilu itu.
“Seri Paduka Baginda berdua amat menyanjung tinggi dan menghargai khidmat bakti serta jasa Allahyarhamah kepada masyarakat dan negara.
Seri Paduka Baginda berdua mendoakan agar roh Allahyarhamah dicucuri rahmat oleh Allah SWT serta ditempatkan dalam kalangan orang yang beriman dan para solihin,” katanya di laman Facebook hari ini.
Selain Ahli Parlimen Gerik, Allahyarham yang berusia 63 tahun merupakan pengerusi Syarikat Perumahan Negara Bhd. dan antara satu wakil kerajaan Perikatan Nasional dalam Jawatankuasa Kira-kira Wang Negara.
Allahyarham juga pernah berkhidmat sebagai setiausaha politik Perdana Menteri, Tan Sri Muhyiddin Yassin. – K! ONLINE


Peningkatan margin jualan, eksport produk baharu perkukuh hasil MSM
Oleh KOSMO!

16 November 2020, 9:59 pm
KUALA LUMPUR – Peningkatan margin jualan dan pengeksportan produk-produk baharu telah berjaya memperkukuhkan hasil MSM Malaysia Holdings Bhd. (MSM) bagi suku ketiga berakhir 30 September 2020.
Pemilik jenama Gula Prai itu telah mencatat hasil keseluruhan berjumlah RM594.6 juta dalam tempoh berkenaan naik 12 peratus berbanding RM531.7 juta suku yang sama tahun sebelumnya.
Pemangku Ketua Pegawai Eksekutif Kumpulan MSM, Fakhrunniam Othman berkata, jumlah kerugian bersih yang lebih rendah sebanyak 62 peratus dicatat pada suku berkenaan berbanding tempoh yang sama pada tahun lepas.
Menurut beliau, syarikat merekodkan jumlah keuntungan operasi sebanyak RM5.6 juta bagi suku ketiga sebelum pelarasan rosot nilai.
Dalam tempoh yang ditinjau, syarikat telah menghapus kira aset tumbuhan penghasil melibatkan tanaman getah yang terjejas akibat kebakaran di Chuping, Perlis sebanyak RM27.2 juta, diikuti pelarasan rosot nilai sebanyak RM35.7 juta susulan daripada perubahan dalam pengolahan perakaunan bagi aset-aset yang sama berikutan pembatalan perancangan jualan terdahulu.
“Sehubungan itu, kerugian sebelum cukai untuk suku ketiga telah dicatatkan sebanyak RM57.4 juta dan kumpulan turut merekodkan peningkatan dalam pendapatan sebanyak RM63 juta.

“Ia adalah hasil daripada peningkatan dalam jumlah jualan bagi pasaran industri dan eksport serta premium eksport yang lebih baik,” katanya dalam kenyataan yang dikeluarkan di sini semalam.
Bagi bahagian eksport, MSM merekodkan peningkatan jualan sebanyak 92,000 tan metrik, lima kali ganda peningkatan daripada tahun lepas sebanyak 19,000 tan metrik disertai premium yang tinggi.
Ini telah menyumbang kepada usaha syarikat dalam memaksimumkan penggunaan kapasiti Kumpulan secara signifikan.


MB Perak sifatkan pemergian Hasbullah kehilangan besar buat rakyat Perak
Oleh SHAARANI ISMAIL

16 November 2020, 9:54 pm
IPOH – Menteri Besar Perak, Datuk Seri Ahmad Faizal Azumu menyifatkan pemergian Ahli Parlimen Gerik, Datuk Hasbullah Osman lewat petang tadi sebagai satu kehilangan besar buat rakyat negeri Perak khususnya penduduk Gerik.
Beliau berkata, berita pemergian Allahyarham Hasbullah juga sangat mengejutkan.
“Bagi pihak seluruh jentera kerajaan negeri dan rakyat Perak, saya ingin merakamkan ucapan takziah kepada ahli keluarga Allahyarham.
“Sesungguhnya Allahyarham akan sentiasa dikenang sebagai pemimpin yang sangat banyak berjasa kepada rakyat di kawasan Gerik sepanjang khidmat beliau sebagai Ahli Dewan Undangan Negeri (ADUN) Temenggor dan Ketua UMNO Bahagian, seterusnya sebagai Ahli Parlimen Gerik,” katanya dalam kenyataan di sini hari ini.
Katanya, semoga Allah mencucuri rahmat ke atas rohnya dan dikumpulkan bersama hamba-Nya yang beriman dan beramal soleh serta dikurniakan sebaik-baik ganjaran syurga.
“Semoga ahli keluarga dan kerabat yang dicintai tabah menghadapi ujian yang berat ini,” katanya.

Sementara itu, Pengerusi Badan Perhubungan UMNO Perak, Datuk Saarani Mohamed turut meluahkan rasa terkejut dan sedih serta menyifatkan pemergiaan Hasbullah sebagai kehilangan besar kepada negeri dan UMNO Perak.
“Sedih dan terkejut saat menerima khabar bahawa  Datuk Hasbullah telah pulang ke rahmatullah petang tadi.
“Saya dan rakan-rakan dalam UMNO khususnya di Perak kehilangan seorang sahabat yang setia kepada perjuangan. Kami mengingati arwah sebagai insan yang sangat akrab dengan rakyat melalui program-program akar umbi,” katanya.
Beliau berkata, sebagai Timbalan Pengerusi Badan Perhubungan UMNO Negeri, Allahyarham bukan sahaja komited pada tugas, malah selalu tampil dengan idea-idea untuk sama-sama menguatkan UMNO sebagai parti yang berorientasikan rakyat.
Hasbullah, 63, meninggal dunia akibat serangan jantung di Raub, Pahang pada pukul 7 petang tadi.
Perkara tersebut disahkan Ahli Dewan Undangan Negeri (ADUN) Pengkalan Hulu, Datuk Aznel Ibrahim. K! ONLINE.


Ahli Parlimen Gerik meninggal dunia
Oleh KOSMO!

16 November 2020, 7:42 pm
IPOH – Ahli Parlimen Gerik, Datuk Hasbullah Osman, 63, meninggal dunia akibat serangan jantung di Raub, Pahang pada pukul 7 petang tadi.
Perkara tersebut disahkan Ahli Dewan Undangan Negeri (ADUN) Pengkalan Hulu, Datuk Aznel Ibrahim ketika dihubungi hari ini.
Menurutnya, berdasarkan maklumat daripada isteri Hasbullah, Ahli Parlimen Gerik itu mengadu sakit perut dan dibawa ke sebuah klinik untuk pemeriksaan.
Beliau berkata, isterinya masuk ke dalam klinik dan membuat pendaftaran untuk rawatan dan kembali semula ke kereta.
“Saya dimaklumkan, sebaik sahaja isterinya sampai di kereta, didapati Hasbullah dalam keadaan tidak sedarkan diri.
“Anak kecil yang dipangkunya jatuh ke bahagian kaki. Petugas kesihatan segera memberikan rawatan kecemasan namun beliau gagal diselamatkan,” katanya.

Menurutnya, difahamkan jenazah Hasbullah kini sedang dibawa ke Hospital Raub.


KWSP: Boleh keluarkan sehingga RM60,000
Oleh AHMAD SHAHERMAN SHAMSURI

16 November 2020, 7:30 pm
PETALING JAYA – Pencarum Kumpulan Wang Simpanan Pekerja (KWSP) yang terjejas ketika ini dibenarkan mengeluarkan wang caruman menerusi skim i-Sinar sehingga 10 peratus daripada baki keseluruhan akaun satu mereka.
KWSP dalam satu kenyataan berkata, permohonan untuk mengeluarkan caruman tersebut boleh dilakukan bermula Disember ini dan skop i-Sinar ini diperluaskan kepada ahli yang kehilangan pekerjaan, diberi cuti tanpa gaji dan tiada sumber pendapatan.
Jelas KWSP, amaun akan dikreditkan kepada pencarum secara berkala selama enam bulan bermula tarikh pertama pengkreditan.
“Bagi ahli yang mempunyai baki akaun satu bawah RM90,000 akan mempunyai akses sehingga RM9,000. Amaun pendahuluan akan dikreditkan secara berkala selama enam bulan dengan pendahuluan pertama sehingga RM4,000.
“Manakala, bagi ahli yang mempunyai baki simpanan akauan satu melebihi RM90,000, mereka mempunyai akses sehingga 10 peratus. Walaubagaimanapun, amaun maksimum yang boleh didahulukan adalah RM60,000,”katanya dalam satu kenyataan di sini hari ini. -K! ONLINE.


Adi harta paling berharga
Oleh SHAMSUL KAMAL AMARUDIN

16 November 2020, 7:34 pm
LUMUT – “Saya orang miskin, Adi (J. Adithiyan) adalah harta paling berharga buat saya, tapi sekarang dah hilang,” kata M. Jegathisan, 39, bapa kepada seorang kanak-kanak berusia 7 tahun yang maut apabila tertusuk pisau, sehari sebelum sambutan Deepavali Sabtu lalu.
Dalam kejadian pada malam Jumaat lalu, mangsa meninggal dunia akibat kecederaan tertusuk pisau di bahagian dada selepas terlanggar sepupunya yang memegang sebilah pisau.
Jegathisan berkata, Adithiyan yang dipanggil Adi dan berkongsi tarikh lahir dengannya iaitu 18 Februari, menjadi anak kesayangan dalam keluarga dan adik beradiknya kerana mendiang adalah cucu bongsu dalam keluarga.
“Adi juga suka selfie, jadi saya membelikannya sebuah telefon untuknya berbuat demikian tetapi sehari sebelum kejadian itu, dia memadam semua gambarnya seolah-olah tahu dia akan pergi buat selama-lamanya,” katanya ketika ditemui pemberita di rumahnya di Taman Cempaka, Kampung Koh dekat sini hari ini.
Jegathisan berkata, anak bongsu daripada tiga beradik itu selamat disemadikan di Krematorium Hindu di Sungai Wangi, Sitiawan, kira-kira pukul 11.30 pagi tadi.
Beliau juga berharap orang ramai tidak menimbulkan sebarang spekulasi terhadap kejadian itu dan mendoakan kebaikan terhadap keluarga mereka kerana kejadian itu adalah satu kemalangan dan bukan disengajakan.

Katanya, sejak kelmarin ramai yang datang ke rumahnya termasuk individu tidak dikenali sehingga waktu malam yang bertanyakan mengenai kejadian itu.
Sementara itu, ibu saudara mangsa, M. Puvaneswari, 43, berkata sepupu mangsa berusia 11 tahun sehingga kini masih trauma dengan kejadian tersebut.
Katanya, sehingga hari ini, kanak-kanak itu asyik menangis dan susah mahu tidur kerana akan teringat kejadian itu setiap kali cuba melelapkan mata.
“Sebaik Adi tertusuk pisau, dia (sepupu mangsa) beritahu saya, ‘mak cik, bukan saya buat, saya tidak tahu dia (mangsa) datang ke depan (rumah),” katanya.
Justeru, beliau berharap tiada mana-mana pihak yang menambah tekanan terhadap kanak-kanak itu dengan bertanya mengenai kejadian tersebut termasuk melalui kumpulan WhatsApp.
Puvaneswari berkata, seluruh keluarga masih bersedih dengan kehilangan Adithiya dan masih terbayang-bayang gelagat manjanya yang gemar berkongsi kegembiraan dengan ahli keluarga.
“Kami ada empat beradik dan tiga beradik tinggal di tiga rumah teres sebelah menyebelah di sini, jadi kami semua amat rapat dan Adi sudah anggap saya seperti ibu sendiri dan panggil saya ‘amoi amma’.
“Untuk sambutan Deepavali ini, saya belikan Adi empat pasang baju, tapi apakan daya dia tidak sempat memakainya,” katanya sebak.
Kosmo! hari ini melaporkan, keinginan seorang kanak-kanak lelaki berusia tujuh tahuh untuk menikmati kari kambing sempena Deepavali tidak kesampaian selepas dia maut tertusuk pisau di Taman Cempaka, Kampung Koh dekat Sitiawan Jumaat lalu.
Dalam kejadian kira-kira pada pukul 10.20 malam itu, mangsa, J. Adithiyan yang merupakan anak bongsu daripada tiga adik-beradik meninggal dunia akibat kecederaan parah di bahagian dada. – K! ONLINE.


Cuti 1,500 anggota bomba Kelantan dibeku
Oleh TOREK SULONG

16 November 2020, 8:49 pm
BACHOK – Seramai 1,500 anggota Jabatan Bomba dan Penyelamat Malaysia (JPBM) telah dibekukan cuti mereka sebagai langkah awal untuk menghadapi musim banjir di negeri ini.
Pengarah JPBM negeri, Md. Salleh Sarbini berkata, mereka yang terlibat adalah anggota tetap, sukarelawan dan anggota bantuan yang akan bergegas ke lokasi yang mudah ditenggelami air pada bila-bila masa.
Katanya, cuti mereka dibekukan sepanjang musim Monson Timur Laut yang akan berlaku di negeri ini menjelang hujung tahun.
Menurutnya, selain itu, semua aset JPBM Kelantan yant terdiri daripada 40 buah bot, 10 buah lori dan 22 kenderaan pacuan empat roda akan digerakkan bagi membantu proses pemindahan mangsa banjir.
“Kita akan mendapat perkhidmatan udara dengan penyediaan sebuah helikopter jenis Agusta 139 bagi memudahkan kerja pemindahan mangsa banjir atau pesakit kronik sepanjang musim banjir terutama di kawasan pedalaman Gua Musang seperti Pos Bala dan Pos Broke.
“Anggota yang akan bertugas terutamanya ketika membantu mangsa banjir telah menjalani simulasi sebelum ini termasuk cara memindahkan mangsa yang mempunyai gejala jangkitan Covid-19,” katanya.

Beliau berkata demikian pada sidang akhbar selepas majlis perasmian pelancaran Pegawai Bomba Bantuan Safety Water dan Rescue Team (PBB SWART) dan Kesiapsiagaan Monson Timur Laut di Dataran Perahu Pantai Irama di sini hari ini.
Pelancaran berkenaan melibatkan 24 Pegawai Bomba Bantuan Kelantan dan Terengganu yang disempuranakan oleh Menteri Perumahan dan Kerajaan Tempatan, Zuraida Kamaruddin menerusi lintas langsung secara dalam talian antara Ibu Pejabat Bomba Putrajaya dan Pantai Irama Bachok.
Dalam majlis itu, demonstrasi menyelamat menggunakan helikopter dan kaedah menyelamat mangsa di laut turut dipersembahkan selain pameran pelbagai kelengkapan serta peralatan bomba.
Mengulas lanjut, menurut Md. Salleh, bekalan peralatan perlindungan diri (PPE) untuk menyelamat mangsa yang bergejala Covid-19 mencukupi sepanjang musim banjir tahun ini. – K! ONLINE.


Quartararo akui silap pilih jentera
Oleh KOSMO!

16 November 2020, 8:25 pm
VALENCIA – Pelumba berbakat Perancis, Fabio Quartararo menganggap pemilihannya menggunakan jentera pengeluar Yamaha 2020 sebagai satu kesilapan besar selepas dia gagal menjulang gelaran dunia MotoGP musim ini.
Pada musim lalu, Quartararo tampil cemerlang bersama pasukan Petronas Yamaha Sepang Racing Team (SRT) apabila berjaya meraih tujuh podium dengan menggunakan jentera satelit 2019.
Tahun ini, Quartararo menggunakan jentera spesifikasi pengeluar YZR-M1 2020,  namun dia gagal untuk mendapatkan rentak terbaik bersama jentera itu terutama dari segi daya pecutan sekali gus sekadar mampu meraih tiga kemenangan sahaja .
Hasil keputusan itu, pelumba berusia 21 tahun itu sekadar meraih dua kemenangan dan rakan sepasukannya, Franco Morbidelli kini meraih tiga kemenangan meskipun menggunakan jentera spesifikasi A.
“Saya tidak begitu gembira dengan keputusan yang kami peroleh musim ini. Jentera spesifikasi pengeluar yang kami gunakan pada tahun ini tidak berapa menjadi.
“Kejayaan meraih tujuh podium musim lalu memberi keyakinan kepada saya untuk menandatangi kontrak untuk menggunakan jentera pasukan pengeluar Yamaha tetapi sayangnya ia bukan pilihan yang tepat untuk digunakan musim ini.

“Bagi saya terdapat perbezaan ketara antara jentera 2020 dan 2019. Sudah pasti Morbidelli menunjukkan peningkatan kerana tahun lalu dia sekadar berada podium dan musim ini dia meraih kemenangan.
“Walaupun saya memenangi tiga perlumbaan, ia tidak menggembirakan saya kerana saya perlukan jentera yang konsisten untuk memastikan kami dapat berjuang meraih kemenangan.
“Bagi saya ia sungguh mengecewakan, saya tidak mengatakan Yamaha tetapi apa yang boleh saya katakan jentera 2019 lebih baik berbanding musim ini,” katanya. – AGENSI


Cemas 10 minit terperangkap dalam kereta
Oleh KHAIRUL MOHD. ALI

16 November 2020, 8:52 pm
ISKANDAR PUTERI – Seorang kanak-kanak lelaki berusia 2 tahun berdepan detik cemas apabila terperangkap dalam kereta Proton Saga BLM milik bapanya dalam kejadian di Taman Nusaria, Gelang Patah, di sini hari ini.
Komander Operasi dari Balai Bomba dan Penyelamat (BBP) Iskandar Puteri, Pegawai Bomba Kanan II, Mohd. Azlan Ramli berkata, kanak-kanak berkenaan terperangkap selama kira-kira 10 minit sebelum berjaya diselamatkan.
Menurutnya, pihaknya menerima panggilan berhubung kejadian pada pukul 5.51 petang.
“Ketika kejadian, difahamkan bapa kanak-kanak terbabit keluar membeli barang di kedai runcit dan meninggalkan kenderaan dalam keadaan enjin dimatikan.
“Kunci kenderaan itu telah dicabut dan ditinggalkan di atas tempat duduk pemandu manakala anak lelakinya ketika itu sedang tidur.
“Kemungkinan kanak-kanak itu terbangun kerana kepanasan sebelum menangis dan disedari bapa mangsa,” katanya dalam satu kenyataan, di sini hari ini.

Tambah Mohd. Azlan, seramai tujuh anggota beserta sebuah jentera yang dikejarkan ke lokasi kejadian mengambil masa tujuh minit untuk mengeluarkan mangsa.
“Mangsa berada dalam keadaan selamat dan telah diserahkan kepada ahli keluarganya.
“Operasi berkenaan kemudian ditamatkan pada pukul 5.57 petang,” ujarnya lanjut.-K! ONLINE


Pekerja perlu lakukan ujian swab tiga hari sebelum memasuki tapak pembinaan
Oleh AHMAD SHAHERMAN SHAMSURI

16 November 2020, 9:01 pm
PETALING JAYA – Lembaga Pembangunan Industri Pembinaan Malaysia (CIDB) menggesa semua pekerja binaan supaya menjalani ujian swab Covid-19 tiga hari sebelum memasuki tapak pembinaan.
CIDB dalam satu kenyataan berkata, kesemua kontraktor termasuk pemilik projek perlu memastikan semua pekerja yang memasuki tapak pembinaan telah menjalani ujian tersebut.
Katanya, langkah tersebut dilakukan selepas siasatan CIDB dan Kementerian Kesihatan (KKM) mendapati kenaikan mendadak kes Covid-19 di tapak pembinaan sejak kebelakangan ini berpunca daripada pekerja binaan di bawah subkontraktor yang sering berpindah.
“Sehingga semalam, terdapat dua kluster yang telah dikenalpasti iaitu, Damanlela dan Rumah WIP Setapak membabitkan 714 pekerja asing dan enam pekerja tempatan.
“Daripada dua kluster berkenaan, kes paling banyak direkodkan adalah kluster Damanlela kerana pekerja binaan yang digunakan bertukar dari satu projek pembinaan ke projek pembinaan yang lain,”katanya dalam satu kenyataan di sini hari ini.
Justeru kata CIDB, mengikut prosedur operasi standard (SOP) yang telah ditetapkan, kontraktor perlu melantik seorang atau lebih penyelaras bagi membuat penyelarasan langkah-langkah pencegahan penularan wabak Covid-19.

“Mereka juga perlu mewujudkan Protokol Tindak Balas Kecemasan bagi penyediaan dan pelaksanaan tatacara pengurusan kes kecemasan sekiranya terdapat jangkitan atau siasatan jangkitan Covid-19.
“Kegagalan untuk mematuhi SOP yang ditetapkan akan menyebabkan syarikat kontraktor terbabit mengalami kerugian sekiranya berlaku penularan kes Covid-19 di tapak pembinaan berkenaan,”ujarnya.
Tambah CIDB, maklumat lanjut berkenaan SOP dan Garis Panduan industri pembinaan boleh diketahui menerusi Telegram rasmi CIDB Malaysia https://t.me/cidbmy atau laman rasmi CIDB di www.cidb.gov.mny atau hubungi hotline CIDB 03 5567 3300. – K! ONLINE


Pasangan kekasih ditahan cuba provokasi anggota polis
Oleh AHMAD SHAHERMAN SHAMSURI

16 November 2020, 8:13 pm
PETALING JAYA – Tindakan sepasang kekasih cuba melakukan provokasi kepada anggota polis membawa padah apabila kedua-duanya ditahan dalam satu kejadian di sekitar Jalan Seksyen 21/36 di sini semalam.
Dua individu yang terdiri daripada seorang lelaki dan seorang wanita warga tempatan ditahan kira-kira pukul 12.10 tengah hari.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, sebelum kejadian, sepasukan anggota kereta peronda (MPV) telah terserempak dengan kedua-dua individu terbabit sedang menaiki motosikal dalam keadaan mencurigakan.
Katanya, anggota MPV kemudiannya menahan motosikal jenis Yamaha LC135 dinaiki suspek.
“Semasa pemeriksaan dilakukan, suspek lelaki berusia 27 tahun enggan menyerahkan lesen memandu dan cukai jalan ketika diminta oleh anggota.
“Suspek terus membuat provokasi dengan mengeluarkan kata-kata kesat berbaur hinaan serta mengugut anggota yang sedang menjalankan tugas,”katanya dalam satu kenyataan di sini hari ini.

Susulan kejadian itu, Ku Mashariman berkata, anggota telah bertindak menahan kedua-dua suspek.
“Semakan rekod mendapati, salah seorang suspek mempunyai satu rekod lampau di bawah Seksyen 507 Kanun Keseksaan kerana ugutan jenayah dan motosikal dinaiki suspek tidak mempunyai cukai jalan.
“Kedua-dua suspek kini direman selama tiga hari dan kes disiasat mengikut Seksyen 186 Kanun Keseksaan,”jelasnya. – K! ONLINE.


Kontraktor ubahsuai rumah, kerja sampingan pecah rumah
Oleh KHAIRUL MOHD. ALI

16 November 2020, 8:47 pm
ISKANDAR PUTERI – Dua lelaki yang bekerja sebagai kontraktor pengubahsuaian rumah ditahan polis kerana dipercayai melakukan jenayah samun pecah rumah di kawasan Bukit Indah, di sini, semalam.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, suspek merupakan kontraktor yang melakukan kerja pengubahsuaian di kawasan kediaman itu sejak sebulan lalu.
Menurutnya, kedua-dua suspek yang ditahan berusia 26 dan 55 tahun dan tidak mempunyai sebarang rekod jenayah lampau.
“Pada 14 November, kami menerima laporan satu kejadian pecah rumah daripada seorang pengadu yang merupakan seorang jurutera elektrik.
“Bertindak atas maklumat tersebut, polis berjaya menahan dua suspek lelaki yang telah bekerja di kawasan perumahan itu sejak sebulan lalu, di kawasan Ulu Tiram, malam semalam,” katanya dalam satu kenyataan, di sini hari ini.
Tambah beliau, polis turut membuat rampasan melibatkan barangan antaranya sebuah kenderaan pacuan empat roda jenis Toyota Hilux, satu kipas siling, satu unit drill, 12 unit lampu siling, empat tong cat, dua sinki dan satu penyedut asap.

“Kes kini disiasat mengikut Seksyen 457 Kanun Keseksaan,” ujarnya lanjut.
Sementara itu, Dzulkhairi turut memberitahu kejayaan pihaknya menangkap dua lelaki warganegara Bangladesh terlibat dalam jenayah penyeludupan arak dan rokok di kawasan Nusa Bestari, September lalu.
Katanya, suspek yang ditahan berusia 34 dan 30 tahun dan bertugas sebagai penjaga di kediaman berkenaan.
“Dalam serbuan berkenaan, polis turut merampas 153 karton rokok pelbagai jenama, 18, kotak minuman keras jenama 3 Horse, 17 kotak minuman keras jenama Mcdowell, 5 karton minuman keras jenama Crazy Rhino dan satu karton minuman keras jenama Heineken.
“Kes disiasat di bawah Sek.135 (1)(e) Akta Kastam dan Sek.15 (1)(c) Akta Imigresen,” tambahnya.-K! ONLINE


Apa dosa saya? – Giliran Nourul Depp diugut santau
Oleh MOHAMMAD SHAHEMY AZMI

16 November 2020, 7:39 pm
PETALING JAYA – Penyanyi Nourul Depp terkejut selepas menerima mesej berbaur ugutan santau tanpa mengetahui sebarang punca.
Dalam satu perkongsian Instagramnya, Nourul atau nama sebenarnya Noorulhuda Abdul Wahab telah memuat naik tangkap layar mesej ugutan santau yang diterima daripada seorang individu tidak dikenalinya.
“Astaghfirullahalazim. Apa dosa saya pada dia dan kenapa dia bercakap macam ini. Kita doakan dia semoga diberi petunjuk.
“Kenapa sampai bersumpah guna nama Allah SWT? Nak santau tetapi bersumpah atas nama Allah SWT?
“Saya tahu benda (santau) ini wujud. Tetapi insha-Allah, Allah SWT Maha Pelindung dan Maha Besar,” ujar penyanyi berusia 43 tahun itu.
Menurut penyanyi yang mula mencipta nama dengan lagu Kerana Terluka itu lagi, dia tidak pernah menyakiti atau menganiaya orang lain.

Nourul tertanya-tanya motif sebenar individu terbabit menghantar mesej sebegitu kepadanya.
Mesej ugutan tersebut yang dikongsikan dalam Instagramnya telah mendapat pelbagai reaksi daripada pengikutnya yang memberi nasihat supaya penyanyi itu tidak mengendahkan perkara tersebut begitu sahaja.
Pada masa sama, bekas isteri kepada komposer terkenal, Ajai itu turut menyifatkan individu terbabit tidak bertanggungjawab dan mungkin hanya mahukan perhatian.
Terdahulu, sebelum Nourul, dua lagi selebriti iaitu Syafie Naswip dan Noorkhiriah turut berdepan dengan sitausi sama apabila mendapat mesej ugutan untuk disantau oleh individu tidak dikenali. – K! ONLINE


210,000 perayu BSH 2020 bakal terima bantuan 23 November ini
Oleh NOR IDAYU BOSRO

16 November 2020, 6:19 pm
PUTRAJAYA – Seramai 210,000 penerima diluluskan rayuan Bantuan Sara Hidup (BSH) 2020 dengan anggaran peruntukan sebanyak RM231 juta.
Kementerian Kewangan dalam satu kenyataan berkata, pembayaran kepada bayaran yang diluluskan akan dikreditkan terus ke akaun bank berdaftar mulai 23 November depan.
“Pembayaran ini akan memanfaatkan 192,000 isi rumah dan 18,000 penerima bujang berusia antara 40 hingga 59 tahun,” katanya di sini hari ini.
Kementerian Kewangan berkata, lebih 250,000 permohonan rayuan telah diterima dan setiap daripadanya diverifikasi semula oleh Lembaga Hasil Dalam Negeri Malaysia (LHDNM) dengan data terkini agensi-agensi berkaitan bagi menentukan kelayakan.
“Permohonan rayuan BSH 2020 ini telah dibuka antara 7 Ogos sehingga 6 September lalu bagi memastikan bantuan dapat disampaikan kepada mereka yang benar-benar layak dan memerlukan.
“Pemohon yang ditolak permohonannya sebelum ini telah dapat mengemukakan rayuan berserta dokumen berkaitan untuk disemak semula oleh LHDNM,” katanya.

Sementara itu, Kementerian Kewangan berkata, pembayaran BSH 2020 sebanyak RM231 juta kepada pemohon rayuan yang lulus menjadikan keseluruhan pembayaran BSH tahun ini sebanyak RM5 bilion
Ini melibatkan 4.5 juta penerima merangkumi 3.95 juta isi rumah dan 550,000 penerima bujang berusia 40 hingg 59 tahun.
“Kerajaan sentiasa peka dan membantu dalam menjamin kelangsungan hidup rakyat.
“Insya-Allah, bantuan kerajaan akan sentiasa diperhalusi dan pelaksanaan usaha ini akan ditambahbaik dari semasa ke semasa,” katanya.
Semakan status kelulusan permohonan rayuan boleh dibuat di portal BSH, https://bsh.hasil.gov.my mulai hari ini. -K! ONLINE


100 rumah ditenggelami air pasang besar di Batu Pahat
Oleh MOHAMAD FAHD RAHMAT

16 November 2020, 7:22 pm
BATU PAHAT – Pertembungan air pasang besar dan hujan separa lebat menyebabkan 100 kediaman penduduk di Taman Desa Sri Banang, Kampung Sungai Ayam dan Kampung Muhibbah Peserai dinaiki air hari ini.
Pegawai Angkatan Pertahanan Awam (APM) Daerah Batu Pahat, Leftenan Mohd. Faezie Abdul Aziz berkata, air naik kira-kira sehingga 385 sentimeter di kawasan berkenaan namun mulai surut beberapa jam selepas itu.
“Terdapat sebanyak 100 buah rumah di Taman Desa Sri Banang yang dinaiki air pada 10 pagi tadi manakala ketika kami memantau di Kampung Sungai Ayam dan Kampung Muhibbah Peserai waktu yang sama, air sudah surut di lokasi berkenaan.
“Tiada Pusat Pemindahan Sementara (PPS) dibuka namun kami bersiap sedia bagi jangkaan fenomena air pasang besar dan hujan lebat yang dijangka berlaku petang esok.
“Sekretariat Jawatankuasa Pengurusan Bencana Daerah Batu Pahat yang terdiri daripada pelbagai jabatan dan agensi sudah bersedia untuk memantau perkembangan ini,” katanya ketika dihubungi hari ini.
Menurutnya, laporan terkini mengenai jadual pasang surut air dikeluarkan Jabatan Meteorologi dan Jabatan Pengairan dan Saliran (JPS).-K! ONLINE


KPKT peruntukan RM11.7 juta setahun buat PBB
Oleh SUBKHI SUDARJI

16 November 2020, 7:17 pm
PUTRAJAYA – Kementerian Perumahan dan Kerajaan Tempatan (KPKT) memperuntukkan tambahan bajet sebanyak RM11.7 juta setahun bagi menampung pertambahan kadar elaun dan bilangan Pasukan Bomba Bantuan (PBB).
Menterinya, Zuraida Kamaruddin berkata, pertambahan bajet itu bagi menampung pertambahan kadar elaun dan bilangan PBB untuk mengisi kekosongan di balai-balai baharu yang bakal siap nanti.
“Peruntukan tambahan tersebut menjadikan keseluruhan peruntukkan kepada PBB adalah berjumlah RM46.7 juta.
“Pada masa ini, JBPM telah mengoperasikan sebanyak 319 buah balai bomba dan sebanyak 148 daripadanya menggunakan khidmat PBB seramai 2,030 orang,” katanya.
Beliau berkata demikian ketika berucap pada Majlis Pelancaran PBB Swart dan Kesiasiagaan Menghadapi Monsun Timur Laut, di Jabatan Balai Bomba dan Penyelamat (JBPM) di sini hari ini.
Zuraida berkata, seramai 23 individu terdiri daripada 11 nelayan di Kelantan dan 12 nelayan di Terengganu dipilih menyertai Pasukan Bomba Bantuan Safety Water Rescue Team atau ringkasnya SWART sebagai sebahagian daripada persediaan JBPM menghadapi Monsun Timur Laut (MTL).

Beliau berkata, kedua-dua negeri itu dipilih bagi pelaksanaan peringkat pertama PBB SWART melibatkan dua lokasi tumpuan awam yang berisiko iaitu Pantai Dungun dan Kuala Nerus di Terengganu serta Pantai Irama, Bachok dan Pantai Tok Bali, Pasir Puteh, Kelantan.
“Pelantikan ini sedikit sebanyak dapat membantu ekonomi anggota PBB SWART yang tidak dapat turun ke laut semasa musim monsun.
“Kewujudan pasukan turut membantu jabatan menyebarkan kempen kesedaran awam berkaitan risiko dan kemerbahayaan selain bertindak sebagai ‘first responder’ apabila berlaku insiden atau bencana tidak diingini di kawasan persekitaran pantai yang ditugaskan,” jelasnya.
Zuraida berkata, pelantikan pasukan peringkat pertama PBB SWART berikutan mereka  mahir dengan kawasan pesisir pantai berkenaan yang menjadi tumpuan orang ramai dan pelancong khususnya dari luar.
Beliau berkata, berdasarkan statistik JBPM, seramai 260 orang terkorban akibat kes lemas pada 2016 diikuti 327 mangsa lemas pada 2017, 309 (2018) dan 232 (2019).
Katanya, data itu menjadikan jumlah keseluruhan seramai 1,128 orang maut akibat mati lemas sepanjang tahun 2016 sehingga 2019.
“JBPM telah menyediakan pelan atur gerak strategik dari segi sumber manusia dan logistik serta mengaktifkan Regional Forward Base (RFB) bagi menghadapi banjir di seluruh negara untuk digerakkan pada bila-bila masa.
“Lokasi penempatan aset mengikut zon telah dikenal pasti iaitu Zon Utara di Balai Bomba dan Penyelamat Perda, Pulau Pinang, Zon Selatan di Balai Bomba dan Penyelamat Air Hitam, Johor serta Zon Timur di Akademi Bomba dan Penyelamat Wilayah Timur, Marang Terengganu,” katanya. – K! ONLINE.


Guru luar kawasan dibenar rentas negeri
16 November 2020, 6:27 pm
PETALING JAYA – Guru-guru yang bertugas di luar kawasan dibenarkan rentas negeri untuk pulang ke rumah masing-masing tetapi mesti mendapatkan surat kebenaran daripada polis terlebih dahulu.
Menteri Kanan (Pertahanan), Datuk Seri Ismail Sabri Yaakob berkata, semua tenaga pengajar itu harus mendapatkan surat kebenaran daripada polis untuk pulang ke pangkuan keluarga.
“Sebagai contoh guru yang bertugas di Sabah atau Sarawak yang mahu pulang ke Semenanjung perlu mendapatkan kebenaran daripada polis untuk pulang, begitu juga sebaliknya.
“Memandangkan sekolah tutup dan dijangka dibuka semula Januari depan maka ianya tiada masalah jika pihak polis membenarkan,” katanya menerusi satu sidang akhbar disiar secara langsung di laman Facebook Kementerian Pertahanan di sini hari ini.
Sementara itu, Ismail Sabri berkata, perbincangan untuk melonggarkan prosedur operasi standard (SOP) bagi sektor pelancongan di kawasan hijau masih dijalankan.
“Beberapa perkara telah dicadangkan tetapi ianya masih dalam perbincangan Majlis Keselamatan Negara (MKN) bersama Kementerian Pelancongan, Seni dan Budaya (MOTAC) serta Kementerian Kesihatan (KKM) bagi isu tersebut.

“Contohnya penduduk Sabak Bernam yang mahu bercuti ke Langkawi di mana kedua-dua kawasan tersebut ialah kawasan hijau, pihak kami akan mengkaji semula SOP secara terperinci dan akan dibentangkan dalam mesyuarat MKN untuk diputuskan nanti,” ujarnya. – K! ONLINE


Saya maafkan Nabil – Azwan Ali
Oleh MOHD. HAIKAL ISA

16 November 2020, 7:24 pm
PETALING JAYA – Pengacara sensasi, Azwan Ali tidak berkecil hati bahkan memaafkan andai benar Nabil Ahmad menyindir dirinya dalam siaran langsung program  Gegar Vaganza musim ketujuh, malam tadi.
Azwan atau nama lengkapnya, Mohamed Azwan Ali, 54, berkata, dia terlalu sibuk sehingga tidak mempunyai masa untuk memikirkan perkara tersebut.
“Saya tak tengok pun video katanya dia sindir saya dalam program itu. Tetapi kalau betul dia sindir saya dalam program siaran langsung, saya maafkan dia.
“Kalau betul dia berkelakuan begitu dan mahu bersikap kurang ajar, terpulang kepada dia. Saya tiada masalah dengan Nabil. Dia tak sebut nama saya kan, jadi lantak dia,” kata Azwan kepada Kosmo! Online sebentar tadi.
KEMUNCULAN Azwan bersama Elly Mazlein dalam program Lagu Cinta Kita musim kedua mendapat respons positif khalayak.
Bagaimanapun, Azwan yang mula berkecimpung dalam bidang pengacaraan sejak 1988 mengingatkan semua pengacara, sama ada baharu atau lama, hormatlah industri seni tanah air yang tidaklah sebesar mana.
“Saya tiada masa untuk berdendam dan ambil hati. Dunia hiburan kita terlalu kecil. Bagi saya, sindir-menyindir dalam program secara langsung tidak patut berlaku.

“Nasihat saya cuma satu , bukan sahaja kepada Nabil bahkan kepada pengacara lain, sila berhati-hati ketika program secara langsung sedang disiarkan.
“Saya takut sebab isu remeh seperti itu menjadi perdebatan besar dalam kalangan peminat sehingga boleh memusnahkan kerjaya seseorang artis dalam sekelip mata,” ujar Azwan.
Pesan Azwan juga kepada peminat: “Tidak usah besarkan isu-isu begini. Saya pun penat ingin melayan perkara ini. Kalau jumpa Nabil di luar pun, saya tetap akan senyum sahaja kepadanya.”
Semalam, Nabil Ahmad menerima kecaman hebat netizen gara-gara tindakannya memerli dan meniru gaya Azwan Ali yang kembali dalam bidang pengacaraan apabila muncul dalam program Lagu Cinta Kita musim kedua siaran TV3.
Tindakan Nabil atau nama penuhnya Ahmad Nabil Ahmad, 37, mengeluarkan ayat berkaitan ‘selfie stick’ yang sememangnya sinonim dengan Azwan atau lebih dikenali sebagai Diva AA itu disifatkan kurang ajar oleh netizen.
“Not my level, shut up! (Bukan tahap saya, diam) Orang selalu pegang ‘selfie stick’ tiba-tiba pegang mikrofon, jadi macam itulah,” kata Nabil kepada juri tetap, Datuk Ramli MS dalam siaran langsung konsert minggu keenam GV7 itu. – K! ONLINE


Peniaga gembira kerajaan sediakan kawasan bebas berniaga
Oleh MOHD. RIFAAT ABD. HAMID

16 November 2020, 6:07 pm
ALOR SETAR – Peniaga kecil di sini bersyukur kerana diberi peluang untuk berniaga di mana-mana kawasan sesuai menerusi pembukaan kawasan bebas berniaga oleh kerajaan negeri dengan bayaran RM10 sebulan.
Peniaga makanan, Mohd. Amri Ishak, 42, berkata, dia menyambut baik langkah dibuat kerajaan negeri untuk menggalakkan penduduk untuk berniaga demi kelangsungan hidup.
“Saya dan isteri sebelum ini berniaga di merata tempat tanpa lesen dan berharap permohonan kami untuk membuka gerai di kawasan bebas berniaga ini diluluskan,” katanya di sini hari ini.
Katanya, kebenaran untuk berniaga dengan bayaran bulanan yang rendah amat melegakan.
“Alhamdulilah, selepas ini saya dan isteri dapat berniaga untuk meneruskan kehidupan yang serba mencabar terutama ketika negara dilanda wabak Covid-19 ini,” ujarnya.
Peniaga kuih, Halimah Abu, 55, dari Pekan Langgar pula berkata, dia telah mengisi borang permohonan berniaga di kawasan bebas berniaga itu pada semalam.

“Saya harap permohonan diluluskan kerana hasil pendapatan daripada berniaga secara kecil-kecilan inilah yang menampung perbelanjaan keluarga,” katanya yang merupakan ibu tunggal kepada lima orang anak.
Sementara itu, Pengarah Perancangan Korporat dan Strategik Majlis Bandaraya Alor Setar, Bohari Md. Yusoff berkata, borang permohonan mula diedarkan kepada peniaga di Bahagian Pengurusan Pasar dan Penjaja MBAS bermula semalam.
Katanya, permohonan yang diterima akan mengambil masa antara satu hingga tiga hari untuk diproses sebelum keputusan dimaklumkan kepada pemohon.
Menurut Bohari, peniaga dibenarkan berniaga di kawasan sesuai yang menepati syarat ditetapkan antaranya gerai dalam lingkungan sembilan meter dari simpang jalan, sekitar hospital, pasar awam dan pejabat kerajaan.
“Peniaga makanan pula hanya dibenarkan menggoreng atau memasak dalam skala kecil sahaja iaitu menggunakan satu dapur selain menjual secara bungkus sahaja,” katanya.
Tambahnya, peniaga diminta mematuhi semua syarat dan peraturan ditetapkan sepanjang membuka perniagaan atau lesen sementara perniagaan ditarik balik. – K! ONLINE


Kes kekal empat angka, empat kematian direkod
Oleh SITI A'ISYAH SUKAIMI

16 November 2020, 6:52 pm
PUTRAJAYA – Kes baharu ini masih kekal empat angka dengan 1,103 kes dilaporkan menjadikan jumlah kes positif Covid-19 sebanyak 48,520 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut satu kes import membabitkan seorang individu yang tiba dari Arab Saudi.
“Selain itu, terdapat empat kes kematian direkodkan menjadikan jumlah kes kematian Covid-19 di seluruh negara sebanyak 313 kes.
“Kes kematian tersebut dilaporkan di Sabah membabitkan dua lelaki dan dua wanita meninggal dunia di Hospital Queen Elizabeth dan Hospital Tawau,” katanya pada sidang akhbar di sini hari ini.
Beliau menambah, sebanyak 821 kes pulih Covid-19 direkodkan hari ini dan jumlah kes sembuh secara keseluruhan sebanyak 35,606 kes.
Ujarnya, sebanyak 102 kes positif sedang dirawat di Unit Rawatan Rapi dengan 39 daripadanya memerlukan bantuan alat pernafasan. -K!ONLINE


Pemuda langgar SOP PKPB diburu, bawa syabu RM25, 400
Oleh KOSMO!

16 November 2020, 6:56 pm
Oleh NOOR HASLIZA NUSI
GEORGE TOWN – Polis menemui bungkusan syabu yang disorok di dalam kotak di tempat duduk belakang sebuah kereta yang dinaiki empat suspek termasuk seorang remaja perempuan dalam sekatan jalan raya (SJR) di Lebuh Raya Tun Dr. Lim Chong Eu di sini Sabtu lalu.
Syabu seberat 254 gram itu ditemui ketika pemeriksaan di dalam kereta tersebut dijalankan anggota polis bertugas kira-kira pukul 7.50 malam susulan seorang pemandunya berusia 26 tahun bertindak melarikan diri dari sekatan itu.
Kesemua suspek yang terlibat berusia antara 19 hingga 26 tahun dan semasa kejadian mereka dikatakan dalam perjalanan pulang ke Perlis.
Ketua Polis Daerah Timur Laut, Asisten Komisioner Soffian Santong berkata, penahanan ke atas mereka sebelum itu dilakukan selepas kesemua suspek didapati melanggar prosidur standard operasi (SOP) Perintah Kawalan Pergerakan Bersyarat (PKPB).
Menurutnya, suspek lelaki yang kini dikenakan perintah sekatan buang daerah di Perlis
itu telah melarikan diri meninggalkan rakan-rakanya sebaik pemeriksaan dokumentasi dijalankan ke atas mereka termasuk telahpun menyerahkan kad pengenalannya kepada anggota polis.

“Tindakan suspek disedari sebaik anggota mahu membawa mereka ke Ibu Pejabat Polis Daerah Timur Laut untuk dikompaun.
“Bagaimanapun, hasil pemeriksaan ke atas kenderaan yang dinaiki suspek telah menemui bungkusan dadah dengan anggaran nilai RM25,400 di dalam kotak di tempat duduk penumpang belakang,” katanya pada sidang akhbar di IPD Timur Laut di sini petang tadi.
Beliau memberitahu, polis kini giat memburu suspek yang berasal dari Sungai Petani, Kedah itu yang dikenali sebagai S. Nadarajan.
“Berdasarkan risikan dan soal siasat, bekalan dadah yang dirampas akan dibawa balik ke Perlis dan sindiket ini yang dipercayai beroperasi sejak awal bulan Oktober lalu juga diepercayai mengambil bekalan dadah itu dari Seberang Perai.
“Hanya dua daripada empat suspek lelaki terbabit mempunyai rekod jenayah lampau manakala wanita terbabit juga didapati positif Methamphetamine,” ujarnya kes tersebut akan disiasat mengikut Seksyen 39B Akta Dadah Berbahaya 1952. – K! ONLINE


Tiga kereta rosak dihempap bumbung
Oleh MOHD SYALMIZI HAMID

16 November 2020, 6:57 pm
SEBERANG PERAI – Tiga buah kereta dilaporkan rosak selepas dihempap bumbung sebuah bangunan yang diterbangkan angin dalam kejadian di tempat letak kereta Flat Seri Pinang, Butterworth di sini hari ini.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kejadian kira-kira pukul 5 petang itu bagaimanapun tidak mengakibatkan sebarang kemalangan jiwa dan kecederaan.
Menurutnya, kejadian itu berlaku ketika cuaca hujan yang disusuli angin kencang.
Beliau berkata, pihak polis turut tiba ke lokasi kejadian bagi melakukan pemantauan dan siasatan. – K! ONLINE


Wanita berumur mangsa tertinggi Macau Scam
Oleh DIYANATUL ATIQAH ZAKARYA

16 November 2020, 7:03 pm
MELAKA – Seramai lebih 3,000 wanita dengan kebanyakan berusia 51 dan ke atas menjadi mangsa penipuan “Macau Scam” di seluruh negara dengan nilai kerugian mencecah RM256 juta dalam tempoh Januari sehingga Oktober tahun ini.
Pengarah Jabatan Siasatan Jenayah Komersial (JSJK) Bukit Aman, Datuk Zainuddin Yaacob berkata, Polis Diraja Malaysia (PDRM) merekodkan sebanyak 5,218 kes penipuan Macau Scam dengan 2,676 kes berjaya ditumpaskan.
Katanya, kebanyakan wanita berusia menjadi mangsa penipuan dalam talian selepas menerima ugutan palsu oleh pemanggil termasuk akan dikenakan tindakan undang-undang termasuk dilokap, ditangkap dan harta mereka akan dirampas.
“Kita telah berkali-kali mengingatkan orang ramai mengenai penipuan Macau Scam ini, namun kes ini terus meningkat dengan lebih 3,000 wanita berusia 51 tahun dan ke atas menjadi mangsa.
“Pada kebiasaannya mangsa yang tertipu berada dalam keadaan tertekan dan takut dengan ugutan akan ditangkap dan dilokap, selain risau hartanya akan dirampas di bawah tindakan undang-undang tertentu seperti Akta Pencegahan Pengubahan Wang Haram, Pencegahan Pembiayaan Keganasan dan Hasil Aktiviti Haram 2001 (AMLA),” katanya.
Beliau berkata demikian pada sidang akhbar selepas menyaksikan Majlis Serah Terima Tugas Jawatan Ketua Polis Melaka dan Pengerusi Persatuan Keluarga Polis (Perkep) di Ibu Pejabat Kontinjen (IPK) Melaka, di sini hari ini.

Tambahnya, orang ramai diingatkan untuk tidak mempercayai sebarang panggilan kononnya menyambungkan talian antara pihak polis atau pejabat mahupun agensi kerajaan lain yang dibuat untuk meyakinkan mangsa.
“Orang ramai kena tahu, kita tidak mempunyai kemudahan untuk menyambungkan panggilan dari satu agensi ke agensi lain.
“Contohnya panggilan menyamar sebagai polis dan kemudian membuat jalan cerita memindahkan talian ke LHDN dan sebagainya untuk menyakinkan mangsa membuat pindahan wang,” katanya.
Mengulas lanjut, beliau berkata, setakat ini sebanyak 1,420 kes Macau Scam sudah dituduh di mahkamah di seluruh negara. – K! ONLINE.


Covid 19 : Masjid Nasiruddin Shah ditutup tiga hari
Oleh MOHD AZLI ADLAN

16 November 2020, 4:58 pm
KUALA TERENGGANU – Masjid Nasiruddin Shah yang terletak di Kampung Raja, Besut diarah tutup selama tiga hari sehingga lusa setelah salah seorang jemaahnya disahkan positif Covid-19.
Pesuruhjaya Hal Ehwal Agama Terengganu, Mat Azmi Arshad berkata, jemaah tersebut yang disahkan positif Covid-19 pada semalam didapati telah menunaikan solat Jumaat di masjid berkenaan pada 13 November lalu.
Beliau berkata, penutupan masjid itu selaras dengan Seksyen 18(1)(d) Akta Pencegahan dan Pengawalan Penyakit Berjangkit 1988.
“Masjid Nasiruddin Shah, Kampung Raja, Besut diarah tutup selama tiga hari sehingga Rabu ini bagi mengekang penularan pandemik Covid-19 terhadap penduduk setempat.
“Sepanjang tempoh penutupan itu, kerja-kerja sanitasi akan dijalankan di masjid tersebut,” katanya di sini hari ini.
Dalam pada itu, Mat Azmi memberitahu masjid-masjid lain di seluruh Terengganu masih dibenarkan untuk mendirikan solat fardu lima waktu dan solat Jumaat mengikut kapasiti dan prosedur operasi standard (SOP) ditetapkan.

Begitupun solat Jumaat tidak dibenarkan di masjid dan surau yang berada di zon merah di negeri ini selain hanya tiga orang terdiri daripada pegawai masjid dan ahli jawatankuasa masjid secara bergilir-gilir dibenar untuk mendirikan solat fardu berjemaah. – K! ONLINE


Cederakan pekerja Starbucks, lelaki didenda RM1,000
Oleh NUZULSHAM SHAMSUDDIN

16 November 2020, 5:55 pm
KUALA LUMPUR – Gara- gara mencederakan pekerja kedai kopi kerana marah ditegur merokok di tempat awam minggu lalu, seorang lelaki didenda RM1,000 oleh Mahkamah Majistret di sini, hari ini.
Majistret Mohamed Fared Abdul Latif menjatuhkan hukuman itu terhadap Mitchel Glend Samson, 27, selepas dia mengaku bersalah atas pertuduhan yang disabitkan ke atasnya.
Mahkamah turut memerintahkan tertuduh menjalani hukuman penjara tiga bulan sekiranya denda gagal dibayar dan tertuduh membayarnya.
Mengikut pertuduhan, tertuduh didakwa telah mencederakan pekerja kedai Starbucks, Nur Hanisah Abu Hasan, 23, di hadapan kedai Starbucks Plaza Berjaya, Jalan Imbi, di sini, pukul 3.20 petang pada 13 November lalu.
Berikutan itu pendakwaan dikemukakan mengikut Seksyen 323 Kanun Keseksaan yang membawa hukuman penjara maksimum setahun atau denda yang boleh sampai RM2,000 atau kedua-duanya jika sabit kesalahan.
Dalam prosiding itu sebelum hukuman dijatuhkan, Majistret Mohamed Fared bertanya kepada tertuduh tentang apa yang terjadi ketika kejadian dan rayuannya untuk mengurangkan hukuman.

Tertuduh kemudian berkata dia sedang menunggu untuk membeli kopi namun selepas mengimbas aplikasi MySejahtera, statusnya didapati ‘high risk’ dan tidak dibenarkan masuk oleh pekerja kedai kopi tersebut.
“Saya kemudian duduk di tepi Starbucks sambil menghisap rokok sementara menunggu rakan untuk membelikan kopi untuk saya. Tetapi pekerja Starbucks datang dan menghalang saya dari menghisap rokok dengan cara yang kurang sopan.
“Saya cuba cakap baik-baik dengan dia tetapi tidak diendahkan dan saya mengaku bersalah kerana memang saya naik tangan kepada dia (mangsa),” katanya.
Timbalan Pendakwa Raya Abdul Khaliq Nazeri memohon mahkamah menjatuhkan hukuman setimpal sebagai pengajaran kepada tertuduh dengan mengambil kecederaan mangsa di bahagian mulut akibat kejadian itu. – K!ONLINE


Kes PATI cuba rasuah anggota penguat kuasa tangguh, tiada jurubahasa Bangladesh
Oleh NORADILA MAHAMAD

16 November 2020, 4:28 pm
KUALA TERENGGANU – Mahkamah Sesyen di sini hari ini terpaksa menangguhkan kes pendatang asing tanpa izin (PATI) warga Bangladesh yang dituduh cuba merasuah anggota penguat kuasa Jabatan Imigresen (JIM) pada bulan lalu.
Hakim Mohd. Azhar Othman memutuskan demikian selepas tertuduh mendakwa tidak memahami pertuduhan yang dibacakan kepadanya dalam bahasa Melayu dan bahasa Inggeris.
Beliau kemudiannya menetapkan 21 Disember depan untuk sebutan semula kes bagi tujuan penyediaan khidmat jurubahasa Bangladesh.
Tiada juga jaminan ditawarkan terhadap buruh binaan Bangladesh yang berusia 27 tahun berkenaan.
Pendakwaan dikendalikan Pegawai Pendakwa SPRM Mohd Aliff Shaharuzaman manakala tertuduh tidak diwakili peguam.
Terdahulu tertuduh sepatutnya didakwa mengikut Seksyen 17(b) Akta Suruhanjaya Pencegahan Rasuah Malaysia (SPRM) 2009.

Difahamkan PATI warga Bangladesh itu cuba merasuah anggota penguat kuasa JIM sewaktu ditahan dalam serbuan di sebuah tapak pembinaan di Kijal, Kemaman pada bulan lalu. – K! ONLINE


Dua pekerja pembersihan maut langgar lori tanah
Oleh MOHD YUNUS YAKKUB

16 November 2020, 5:21 pm
KLANG – Dua pekerja pembersihan maut tercampak selepas lori sampah dinaiki mereka melanggar sebuah lori muatan tanah dalam kejadian di Jalan Meru Tambahan di sini tengah hari tadi.
Dalam kejadian kira-kira pukul 1.30 tengah hari itu, kedua-dua mangsa adalah lelaki termasuk seorang warga Bangladesh berusia 30 dan 41 tahun meninggal dunia di lokasi kejadian akibat parah di kepala.
Ketua Polis Daerah Klang Utara, Asisten Komisioner Nurulhuda Mohd. Salleh berkata, berdasarkan siasatan awal mendapati sebelum kemalangan lori sampah dinaiki empat individu termasuk seorang pemandu dalam perjalanan ke Jalan Meru Tambahan dari
Jalan Bukit Cerakah.
Katanya, sebuah lagi lori yang membawa muatan tanah dipandu dari arah Puncak Alam menuju ke Pekan Meru.
“Kemalangan dipercayai berlaku apabila lori sampah yang ingin memasuki susur ke kiri selepas simpang lampu isyarat telah melanggar lori tanah berkenaan.
“Impak pelanggaran itu mengakibatkan dua mangsa termasuk warga Bangladesh telah tercampak dari lori sampah berkenaan,” katanya ketika dihubungi Kosmo! di sini hari ini.

Nurulhuda menjelaskan, kedua-dua mangsa yang parah di kepala meninggal dunia di lokasi kejadian dan mayat telah dihantar ke Hospital Tengku Ampuan Rahimah Klang untuk bedah siasat.
Ujar beliau, tiga lagi mangsa termasuk kedua-dua pemandu lori tersebut berusia 38 hingga 47 tahun hanya mengalami kecederaan ringan.
“Siasatan lanjut masih dijalankan bagi mengenali pasti punca kejadian dan orang ramai mempunyai maklumat diminta tampil menghubungi pegawai penyiasat kes, Inspektor Abdul ‘Azim Mazlan di talian 0134146144.
“Kes disiasat mengikut Seksyen 41(1) Akta Pengangkutan Jalan 1987,” katanya. -K!ONLINE


Pemandu kereta lari selepas terlibat kemalangan maut
Oleh KOSMO!

16 November 2020, 4:56 pm
Oleh AZAHAR HASHIM
KULIM – Seorang pemandu kereta dipercayai melarikan diri selepas terlibat dalam kemalangan maut di Jalan Sungai Seluang, Lunas di sini hari ini.
Dalam kejadian kira-kira pukul 7.15 pagi itu, pekerja pembersihan di Hospital Kulim, N. Tavanesh, 27, maut di tempat kejadian apabila motosikal jenis Honda C100 ditunggangnya bertembung dengan sebuah kereta jenis Nissan SLX.
Ketua Polis Daerah Kulim, Superintendan Azhar Hashim berkata, kejadian berlaku ketika mangsa menunggang motosikal dari arah Padang Serai menghala Kulim sementara kereta tersebut datang dari arah bertentangan.
“Sebaik tiba di lokasi kejadian, dua kenderaan itu bertembung sehingga mengakibatkan penunggang motosikal maut akibat cedera parah pada badan dan kepala.
“Pemandu kereta itu pula didapati telah menghilangkan diri dengan kereta ditinggalkan di tempat kemalangan,” katanya di sini hari ini.

Kata beliau, hasil semakan nombor pendaftaran kereta tersebut, polis berjaya mengesan pemilik asalnya yang memaklumkan kereta berkenaan telah lama dijual kepada individu lain.
“Difahamkan ketika menjual kereta itu, pemilik asalnya tidak menukar nama kepada pembeli baharu dan kita sedang mengesan pemandu kereta terbabit yang menghilangkan diri,” ujarnya.
Menurutnya, mayat penunggang motosikal dihantar ke Bilik Forensik Hospital Kulim untuk dibedah siasat.
“Kes disiasat mengikut Seksyen 41 (1) Akta Pengangkutan Jalan 1987.
Beliau pada masa sama meminta orang ramai yang menyaksikan kejadian agar tampil menyalurkan maklumat di balai polis berhampiran atau menghubungi Pegawai Penyiasat Trafik Ibu Pejabat Polis Daerah Kulim, Inspektor Rohayu Jaafar di talian 04-4904646. – K! ONLINE


Sembilan motosikal terbiar disita
Oleh NOR AZIHAN MD. GHAZALI

16 November 2020, 6:00 pm
SHAH ALAM – Majlis Bandaraya Shah Alam (MBSA) menyita sembilan motosikal yang dibiarkan terbiar di lorong belakang Jalan Plumbum V7/V, Seksyen 7, hari ini.
Operasi pukul 10 pagi dilakukan mengikut Seksyen 46 (1) (e) Undang-Undang Kecil Taman (MBSA) 2005
Ketua Bahagian Korporat dan Perhubungan Awam, Shahrin Ahmad berkata, kerja-kerja menunda bagi menghapuskan lokasi pembiakan nyamuk Aedes yang boleh menyebabkan penularan penyakit denggi.
“Ini juga merupakan komitmen MBSA untuk mengelakkan sebarang kemalangan dan mengganggu lalu lintas.
“Langkah itu seterusnya memastikan bandar raya ini kekal bersih dan tidak mencacatkan pemandangan sekitar,” katanya dalam kenyataan hari ini.
Jelas beliau, MBSA turut mengenakan caj bayaran berdasarkan jenis kenderaan kepada pemilik kenderaan terbiar yang tidak dialihkan.

“Orang ramai dinasihatkan agar tidak membiarkan kenderaan terbiar di bahu-bahu jalan mahupun rumah dan tempat letak kenderaan.
“Tindakan akan diambil oleh anggota penguatkuasa MBSA dengan mengeluarkan kompaun atau menunda kenderaan terbiar itu,” katanya. -K!ONLINE


PKPD di asrama pekerja Top Glove
16 November 2020, 5:17 pm
PETALING JAYA – Majlis Keselamatan Negara (MKN) melaksanakan Perintah Kawalan Pergerakan Diperketatkan (PKPD) di asrama pekerja Top Glove, Klang, Selangor bermula esok sehingga 30 November depan.
Menteri Kanan (Pertahanan), Datuk Seri Ismail Sabri Yaakob berkata, ianya membabitkan kawasan asrama pekerja lelaki serta Jalan Abadi 1A/KU8 dan asrama pekerja wanita serta Jalan Abadi 1A dan Jalan Abadi 10A/KU8.
“Seramai 13,190 orang pekerja dan hampir 1,200 orang penduduk terlibat dalam kawasan tersebut.
Pelaksanaan PKPD ini bagi membolehkan Kementerian Kesihatan melaksanakan saringan bersasar kepada pekerja dan penduduk terlibat,”katanya menerusi satu sidang akhbar Facebook Live Kementerian Pertahanan di sini hari ini.
Tambahnya, sehingga semalam jumlah kes positif Covid-19 yang direkodkan kawasan tersebut sebanyak 215 kes. – K! ONLINE


Korean Air mahu beli Asiana Airlines
Oleh KOSMO!

16 November 2020, 4:46 pm
SEOUL – Syarikat penerbangan Korean Air hari ini menyatakan pihaknya mahu mengambil alih firma pesaing Asiana Airlines menerusi satu pembelian bernilai AS$1.6 bilion (RM6.6 bilion) sebagai langkah penggabungan selepas pandemik Covid-19 menjejaskan industri penerbangan dunia.
Larangan perjalanan di seluruh dunia susulan penularan koronavirus turut memburukkan lagi keadaan ke atas Asiana Airlines, antara syarikat penerbangan yang berdepan masalah sebelum pandemik tercetus.
“Tujuan utama di sebalik keputusan Korean Air mengambil alih Asiana Airlines pada ketika ini adalah untuk menstabilkan industri penerbangan Korea (Selatan), yang terkesan akibat pandemik Covid-19.
“Sebaik sahaja Korean Air melengkapkan pengambilalihan Asiana Airlines, syarikat dijangka mampu berada dalam kedudukan 10 firma penerbangan utama dunia,” menurut Korean Air dalam satu kenyataan.
Korean Air menyatakan kesediaan membayar 1.8 trilion won (RM6.6 bilion) untuk Asiana, menggunakan wang tunai daripada terbitan hak berjumlah 2.5 trilion won (RM9.28 bilion) menjelang awal tahun depan.
Pembelian itu juga termasuk dua syarikat sekutu Asiana, iaitu penerbangan tambang murah Air Seoul dan Air Busan.

“Dengan mengambil kira status kewangan Korean Air yang mungkin terjejas sekiranya pandemik Covid-19 berlanjutan, penstrukturan semula pasti berlaku membabitkan pasaran penerbangan domestik untuk menambah baik persaingan serta mengurangkan suntikan dana awam,” tambah kenyataan sama.
Asiana telah lama dibelenggu masalah kewangan hingga mendorong syarikat induk, Kumho Industrial mengambil keputusan menjual 31 peratus pegangan saham tahun lalu. Langkah itu dibuat susulan tekanan daripada kumpulan pemberi hutang.
Firma pemaju Korea Selatan, HDC Hyundai Developer pernah cuba mengambil alih Asiana tetapi terpaksa membatalkannya pada September lalu semasa pandemik melumpuhkan industri penerbangan.
Asiana mengumumkan kerugian operasi sebanyak 268 bilion won (RM996 juta) pada tempoh enam bulan pertama tahun ini dengan jumlah hutang meningkat kepada 11.5 trilion won (RM42.7 bilion). – AFP


Alvin Goh kekal dalam tahanan reman POCA
Oleh NUZULSHAM SHAMSUDDIN

16 November 2020, 4:52 pm
KUALA LUMPUR – Ahli perniagaan, Goh Leong Yeong atau lebih dikenali Alvin Goh yang direman selama 38 hari berkaitan judi online, kekal dalam tahanan Akta Pencegahan Jenayah (POCA) 1959 sehingga 20 Disember ini oleh Mahkamah Tinggi di sini hari ini.
Pesuruhjaya Kehakiman Datuk Azhar Abdul Hamid membuat keputusan itu selepas menolak permohonan yang dikemukakan Alvin Goh ,32, selaku pemohon supaya dibebaskan serta-merta daripada direman di bawah akta itu.
“Selepas meneliti hujahan bertulis yang dikemukakan pemohon dan responden, saya bersetuju dengan responden dan menolak permohonan ini (habes corpus),” katanya dalam keputusan ringkas selepas mendengar hujahan kedua-dua pihak.
Dalam prosiding itu, Peguam Kanan Persekutuan, Muhammad Sinti mewakili responden pertama hingga keempat iaitu pegawai penyiasat, Asisten Superitendan Khairul Fairoz Rodzuan, Majistret di Mahkamah Majistret Kuala Lumpur, Ketua Polis Negara dan kerajaan Malaysia
manakala peguam Datuk Seri Gopal Sri Ram serta Gobind Singh mewakili Alvin.
Sementara itu, Muhammad Sinti ketika ditemui selepas prosiding berkata, Alvin Goh kini ditahan selama 38 hari mengikut POCA, selepas tamat tempoh penahanan 21 hari.
“Penahanan 38 hari itu dijangka tamat pada 20 Disember ini,” katanya.

Perintah tahanan 38 hari itu adalah selepas polis mendapat perintah tahanan reman dari Mahkamah Majistret di sini pada Jumaat lalu.
Kosmo! Online pada 9 November lalu melaporkan, Alvin Goh memfailkan permohonan habeas corpus supaya dibebaskan serta-merta di Mahkamah Tinggi di sini.
Alvin Goh selaku pemohon memfailkan permohonan itu melalui notis usul pada 3 November lalu menerusi Tetuan T.Y Teh & Partners dengan menamakan pegawai penyiasat Asisten Superitendan Khairul Fairoz Rodzuan, Majistret di Mahkamah Majistret Kuala Lumpur, Ketua Polis Negara dan kerajaan Malaysia sebagai responden pertama hingga keempat.
Dalam permohonan itu, Leong Yeong memohon perintah bahawa penangkapan dan penahanannya pada 27 Oktober lalu di bawah Seksyen 4(1)(c) Akta Rumah Judi Terbuka 1953 dan di bawah Seksyen 4(1)(a) POCA pada 31 Oktober adalah tidak sah, tidak berasas, tidak mematuhi prosedur dan bersifat mala fide (berniat jahat).
Selain itu, lelaki itu juga memohon bahawa perintah tahanan reman bertarikh 31 Oktober lalu oleh Mahkamah Majistret Kuala Lumpur yang membenarkan penahanannya selama 21 hari bermula 31 Oktober sehingga 21 November di bawah POCA adalah tidak sah.
Turut dimohon perintah bahawa kemasukan perenggan 5, Bahagian 1, Jadual 1 di bawah POCA, bahawa semua orang yang terlibat dalam pengelolaan dan penggalakkan judi haram sebagai kategori yang boleh didaftarkan, adalah ultra vires dan di luar ruang lingkup atau skop akta berkenaan.
Pada masa sama, beliau juga memohon perintah bahawa writ habeas corpus dikeluarkan bagi pemohon dibawa dan dihadapkan ke mahkamah untuk dibebaskan dengan serta-merta selain memohon perintah supaya pemohon tidak boleh ditangkap atau ditahan semula.
Pada 28 Oktober lalu Kosmo!, melaporkan selepas hidup sebagai pelarian selama 15 hari, Alvin Goh yang dicari bagi membantu siasatan kes Macau Scam dan judi online berjaya diberkas ketika bersembunyi di sebuah apartmen di Genting Highlands, Pahang. Apartmen itu terletak kira-kira 40 kilometer dari ibu kota.
Lelaki berusia 32 tahun yang menjadi buruan polis sejak berjaya meloloskan diri selepas memanjat pagar belakang bangunan Suruhanjaya Pencegahan Rasuah Malaysia (SPRM) di Putrajaya pada 11 Oktober lalu ditahan pada pukul 1.30 pagi oleh sepasukan polis.
Polis turut menahan seorang wanita warga China disyaki kekasih Alvin.– K! ONLINE


PKPD tamat di tiga tempat di Sabah hari ini
16 November 2020, 5:36 pm
PETALING JAYA – Majlis Keselamatan Negara (MKN) menamatkan Perintah Kawalan Pergerakan Diperketatkan (PKPD), di Pusat Tahanan Sementara (PTS) Kota Kinabalu, Penjara Kepayan dan Kuarters Penjara Taman Mat Salleh Kampung Matambai hari ini.
Menteri Kanan (Pertahanan), Datuk Seri Ismail Sabri Yaakob berkata, atas nasihat dan penilaian risiko oleh Kementerian Kesihatan (KKM) sidang khas hari ini bersetuju menamatkan PKPD di kawasan tersebut.
“KKM telah laksanakan sebanyak 1,824 saringan di PTS Kota Kinabalu dan merekodkan sebanyak 425 kes positif Covid-19 manakala 3,970 saringan di Penjara Kepayan dan merekodkan sebanyak 1,857 kes positif.
“Walaubagaimanapun sehingga 14 November 2020, bilangann kes adalah terkawal dengan hanya terdapat 25 kes aktif di PTS Kota Kinabalu dan 1 kes aktif di Penjara Kepayan dan kesemuanya telah menerima rawatan,” katanya menerusi satu sidang akhbar melalui Facebook Kementerian Pertahanan di sini hari ini.
Tambahnya, kesemua penduduk di lokaliti ini masih tertakluk kepada prosedur operasi standard (SOP) Perintah Kawalan Pergerakan Bersyarat (PKPB) yang dilaksanakan di seluruh negeri Sabah.
Sementara itu, Ismail sabri berkata, PKPD di Institut Latihan KKM, Johor Bahru, turut ditamatkan hari ini.

Katanya, kesemua penduduk di lokaliti ini masih tertakluk kepada SOP PKPB yang dilaksanakan di seluruh negeri Johor. – K! ONLINE


Polis siasat status Facebook burukkan imej PDRM
Oleh ASLIZA MUSA

16 November 2020, 4:23 pm
KUALA KANGSAR – Polis Diraja Malaysia (PDRM) membuka kertas siasatan berhubung satu kenyataan yang dimuat naik di laman Facebook dipercayai milik seorang pendakwah kerana cuba memburukkan imej pasukan keselamatan itu.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, kenyataan menerusi hantaran pada 13 November lalu itu dimuat naik oleh satu akaun yang menggunakan nama Ustaz Muhammad bin Abdullah-UMA.
“Kenyataan (status) ‘amat menyedihkan’ itu dimuat naik bersama keratan akhbar tentang enam jemaah lelaki termasuk empat warga emas dikenakan hukuman denda oleh Mahkamah Majistret Kuala Kangsar kerana ingkar Perintah Kawalan Pergerakan (PKP).
“Tindakan pemilik akaun itu mencetuskan persepsi buruk kepada pihak polis seolah-olah ia baharu berlaku sedangkan kejadian itu dilaporkan pada 23 April lalu,” katanya dalam sidang akhbar di Ibu Pejabat Polis Daerah (IPD) Kuala Kangsar di sini hari ini.
Beliau berkata, laporan polis telah dibuat semalam bagi membolehkan siasatan dijalankan mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.
Katanya, pihaknya juga akan melihat keperluan untuk memanggil pemilik akaun itu yang dipercayai pendakwah untuk siasatan lanjut.

“Kejadian yang berlaku seperti mana dikongsi Facebook berkenaan adalah berita lama tetapi dikitar semula seolah-olah baharu berlaku. Ini memberi gambaran negatif masyarakat kepada pihak polis.
“Hantaran itu juga dengan niat mengaibkan pihak polis dan institusi keagamaan serta berbaur hasutan sekali gus menjatuhkan imej PDRM ekoran telah dikongsi ramai dan mendapat komen negatif warga maya,” katanya.
Sehingga kini, hantaran tersebut mendapat lebih 841 reaksi, 150 komen dan 164 perkongsian di laman Facebook sejak di muat naik Jumaat lalu.
Akhbar 23 April lalu melaporkan, kesemua enam jemaah lelaki didenda RM800 atau sebulan penjara kerana ingkar PKP apabila didapati berhimpun di dalam kawasan tempat berjangkit bagi maksud keagamaan.
Kesalahan itu dilakukan di sebuah masjid di Kampung Sayong Tengah di sini pada pukul 8.40 malam, 16 April lalu.-K!ONLINE


Tujuh lelaki ditahan bermain judi Gin Rummy
Oleh KOSMO!

16 November 2020, 4:11 pm
Oleh AFIFI HAFIZ MOHD NOR
PORT DICKSON – Polis menahan tujuh lelaki yang sedang leka bermain judi jenis Gin Rummy dalam satu serbuan di premis permainan snuker di Bandar Springhill di sini malam semalam.
Menurut Ketua Polis Daerah Port Dickson, Superintenden Aidi Sham Mohamed, semua lelaki berusia antara 27 hingga 57 tahun ditahan atas kesalahan bermain judi.
Katanya, pihak polis juga telah mengeluarkan satu kompauan ke atas pemilik premis kerana tidak mematuhi prosedur operasi standard (SOP) Perintah Kawalan Pergerakan Bersyarat (PKPB).
“Lebih kurang pukul 8.10 malam, sepasukan pegawai dan anggota dari Bahagian Siasatan Jenayah, Ibu Pejabat Polis Daerah (IPD) Port Dickson bertindak atas maklumat telah membuat serbuan di Tingkat 1, sebuah pusat premis permainan snuker di Bandar Springhill.
“Apabila sampai, pasukan serbuan telah naik ke tingkat satu dan membuat pemeriksaan di dalam sebuah bilik di dalam premis tersebut dan telah menemukan tujuh lelaki sedang bermain judi jenis Gin Rummy,” katanya dalam kenyataan hari ini.

Tambah beliau, pemeriksaan lanjut mendapati, premis berkenaan mempunyai lesen perniagaan tetapi gagal mematuhi SOP PKPB yang ditetapkan oleh kerajaan iaitu dengan tidak mencatat nama, suhu badan, nombor telefon serta tiada aplikasi kod respons pantas (QR Code) MySejahtera.
“Pasukan serbuan telah berjaya merampas sebuah meja, empat buah kerusi, 112 buah batu Gin Rummy, dua buah biji dadu dan wang tunai berjumlah RM 1,440,” tambahnya.
Jelasnya, kesemua tangkapan bersama tiga lelaki lain yang merupakan pelanggan serta seorang lelaki penjaga premis dibawa ke IPD Port Dickson untuk siasatan lanjut.
“Kes disiasat dibawah Sekyen 6 (1) Akta Rumah Judi Terbuka 1953 kerana bermain judi dalam bangunan manakala kompaun yang dikenakan di bawah Peraturan 11 Peraturan-Peraturan Pencegahan dan Pengawalan Penyakit Berjangkit (PPPPPB) 2020,” jelasnya-K!ONLINE


Maidam salur bantuan kecemasan kepada asnaf
Oleh MOHD AZLI ADLAN

16 November 2020, 2:55 pm
KUALA TERENGGANU – Majlis Agama Islam Dan Adat Melayu Terengganu (Maidam) mengambil inisiatif menyalurkan bantuan kecemasan kepada 638 keluarga asnaf di negeri ini yang terjejas berikutan penularan Covid-19.
Ketua Pegawai Eksekutif Maidam, M. Rozi Bidin berkata, setiap keluarga terbabit menerima bantuan wang tunai RM300 yang dibayar secara sekali pembayaran.
“Kita sedar golongan asnaf tersebut amat terkesan dengan penularan pandemik Covid-19 dan pelaksanaan Perintah Kawalan Pergerakan Bersyarat (PKPB) pada masa ini.
“Bantuan kecemasan menggunakan peruntukan sumber am itu tidak perlu dimohon tetapi diserahkan secara terus kepada penerima bantuan Maidam termasuk bantuan persekolahan sedia ada,” katanya selepas menyantuni pengayuh beca di Pasar Kedai Payang di sini hari ini.
Seramai 13 orang pengayuh beca yang aktif tersebut masing-masing menerima bantuan wang tunai sebanyak RM200 dan barangan keperluan.
M. Rozi berkata, Maidam turut menyalurkan 20,000 tong gas petronas cecair (LPG) berkapasiti 14 kilogram percuma kepada keluarga asnaf berkelayakan di negeri ini.

Beliau berkata, tong gas memasak itu akan dihantar sendiri oleh kakitangan Maidam ke setiap rumah asnaf terbabit secara berperingkat. – K! ONLINE